Τελευταία τροποποίηση στις 15/07/2020 - 10:15\nΤο τουρκικό υπουργείο Εξωτερικών χαιρετίζει τις δηλώσεις του Josep Borrell για... διάλογο\nTριμερής συνάντηση Ελλάδας, Τουρκίας και Γερμανίας πραγματοποιήθηκε στο Βερολίνο λίγα 24ωρα μετά την απόφαση του T. Erdogan για μετατροπή της Αγίας Σοφίας σε τζαμί.\nΣυγκεκριμένα, συμμετείχαν ο εκπρόσωπος του Erdogan, Ι. Kalin, η υπεύθυνη Ευρωπαϊκών Θεμάτων του Μεγάρου Μαξίμου, Ελένη Σουρανή, και ο σύμβουλος εξωτερικής πολιτικής της A. Merkel, Y. Heker από γερμανικής πλευράς.\nΚυβερνητικές πηγές επίβεβαιώνουν ότι έγινε συνάντηση.\nΟι ίδιες πηγές ανέφεραν ότι η πρόσκληση της γερμανικής πλευράς προς την τουρκική έγινε εν όψει του χθεσινού 13/7 Συμβουλίου Εξωτερικών Υποθέσεων, βασικό θέμα στην ατζέντα του οποίου ήταν η Τουρκία.\nΤα αποτελέσματα του χθεσινού Συμβουλίου Eξωτερικών Υποθέσεων επιβεβαιώνουν ότι οι ελληνικές θέσεις γίνονται δεκτές και η τουρκική πλευρά καλείται να αποκλιμακώσει τις προκλητικές ενέργειες.\n«Σε κάθε περίπτωση οι δίαυλοι επικοινωνίας χρειάζεται να μένουν ανοικτοί, ειδικά σε περιόδους κρίσεων», σημείωναν οι ίδιες πηγές.\nErdogan για Αγιά Σοφία: Διορθώσαμε το λάθος του 1934 - Είμαστε ενθουσιασμένοι με τη μετατροπή της από μουσείο σε τζαμί\nΝέα επίδειξη αδιαλλαξίας από τον T. Erdogan για τη μετατροπή της Αγίας Σοφίας σε τζαμί παρά τη διεθνή κατακραυγή.\n«Ήταν λάθος που μετατρέψαμε την Αγία Σοφία σε μουσείο και τώρα την επαναφέρουμε σε τζαμί.\nΔιορθώνουμε αυτό το λάθος, που είχε γίνει το 1934» δήλωσε χαρακτηριστικά.\n«Είναι δεδομένο πως θα προστατεύσουμε την πολιτιστική κληρονομιά της Αγιάς Σοφίας, δεν υπάρχει αμφιβολία γι’ αυτό...\nΚαταλήξαμε σε αυτή τη απόφαση για την Αγιά Σοφία, βασισμένοι στην ελευθερία και τα δικαιώματα του έθνους μας.\nΕίμαστε ενθουσιασμένοι με τη μετατροπή της από μουσείο σε τζαμί, καθώς έτσι θα εξυπηρετεί τον κόσμο σύμφωνα με τον σκοπό της δημιουργίας της.\n«H Aγία Σοφία μετατράπηκε σε τέμενος από μουσείο, όχι από εκκλησία...\nΌταν "παραλάβαμε" την Αγία Σοφία, ήταν ερείπιο και έγινε το αριστούργημά μας.\nΗ κατάκτηση της Κωνσταντινούπολης, δεν μπορεί να αποτελεί ντροπιαστικό γεγονός για κανέναν σε αυτή τη γη.\nΌσοι μιλάνε εναντίον μας, δεν θέλουν να υπερασπιστούν την πολιτιστική κληρονομιά του ναού, αλλά να σταθούν στην τουρκική και ισλαμική επιθετικότητα.\nΗ Τουρκία ποτέ δεν ήταν εναντίον άλλων θρησκειών» ισχυρίστηκε ο Erdogan.\nΔένδιας: Μακρύς ο κατάλογος κυρώσεων ΕΕ κατά Τουρκίας - Περιλαμβάνει τουρισμό, τράπεζες και διακοπή εισαγωγών - εξαγωγών\nΣχετικά με το άρθρο αμυντικής συνδρομής από την ΕΕ σε κράτος μέλος της, για την ενεργοποίηση του οποίου προειδοποίησε τους ΥΠΕΞ της ΕΕ ότι θα υπάρξει ελληνικό αίτημα σε περίπτωση παραβίασης της ελληνικής κυριαρχίας, ο κ. Δένδιας ανέφερε: «Είπα ότι η Ελλάδα έχει ισχυρές ένοπλες δυνάμεις που έχουν τη συνταγματική υποχρέωση να υπερασπίσουν τον εθνικό της χώρο και θα ζητήσει την ενεργοποίηση του άρθρου 42.\nΕίναι το ανάλογο του άρθρου 5 του ΝΑΤΟ, που αποδεικνύει ξεκάθαρα την ευρωπαϊκή αλληλεγγύη, για να είμαστε και σε αυτό συνεννοημένοι με τους εταίρους μας…\nΗ Ελλάδα, αν υπάρξει παραβίαση του εθνικού χώρου, θα αντιδράσει».\nΣχετικά με το τουρκολιβυκό μνημόνιο, ανέφερε στο ΣΕΥ ότι είναι ανύπαρκτο και η έκταση για την οποία ζητά τις άδειες για έρευνα η Τουρκία είναι κομμάτι της ελληνικής υφαλοκρηπίδας.\nΌσον αφορά την ΕΕ υπογράμμισε ο κ. Δένδιας: «Η ΕΕ είναι ο μεγαλύτερος εμπορικός εταίρος της Τουρκίας. Μπορεί να δημιουργήσει τεράστια προβλήματα στην Τουρκία.\nΗ ΕΕ, αν το θέλει, είναι παγκόσμια υπερδύναμη.\nΠιστεύω ότι δε θα υπάρξει κράτος μέλος που δε θα θελήσει την υπεράσπιση ενός άλλου κράτους μέλους».\nΓια τα όσα υποστήριξε σήμερα ο ΥΠΕΞ της Τουρκίας M. Cavusoglu για τριμερή συνάντηση Ελλάδας – Τουρκίας – Γερμανίας στο Βερολίνο, ο Υπουργός Εξωτερικών παρέπεμψε στις διευκρινίσεις από κυβερνητικές πηγές και επισήμανε: «Η γερμανική προεδρία είναι ευνόητο να ζητά συνεννοήσεις.\nΑν θελήσει η Τουρκία διάλογο πρέπει να προσπαθήσει πολύ».\nΠαγκόσμιο και πανανθρώπινο χαρακτήρισε το ζήτημα της μετρατροπής της Αγίας Σοφίας σε τζαμί, ο πρωθυπουργός Κυριάκος Μητσοτάκης, κατά τη διάρκεια των κοινών δηλώσεων με τον Πρόεδρο της Κυπριακής Δημοκρατίας, Νίκο Αναστασιάδη, την ώρα που η Τουρκία εμφανίζεται ανυποχώρηση, διαμηνύοντας ότι δεν πρόκειται να αλλάξει την απόφασή της, παρά τη διεθνή κατακραυγή.\nΣύμφωνα με τον Κυριάκο Μητσοτάκη, η μικρόψυχη ενέργεια της Τουρκίας αποτελεί ένδειξη αδυναμίας, με τη χώρα να κόβει πλέον τους δεσμούς με τον δυτικό κόσμο.\n«Μόνο αδυναμία μπορεί να υποδηλώνει η απόφαση Erdogan για την Αγία Σοφία.\nΑναδείχθηκε σε παγκόσμιο μνημείο και αυτό δεν αλλάζει.\nΗ ιστορία διδάσκει ότι η κληρονομιά του κόσμου δεν μπορεί να γίνει διελκυστίνδα μεταξύ των κρατών.\nΗ Αγία Σοφία μας ξεπερνά όλους», τόνισε ο Έλληνας πρωθυπουργός.\nΟι ενέργειες της Τουρκίας εξακολουθούν να κινούνται εκτός του Διεθνούς Δικαίου, υπογράμμισε ο Έλληνας πρωθυπουργός, ενώ υπογράμμισε το γεγονός ότι Ελλάδα και Κύπρος ουδέποτε αρνήθηκαν τον καλόπιστο διάλογο με την Τουρκία, διάλογος που θα βασίζεται στις αρχές του διεθνούς δικαίου, της καλής γειτονίας.\n«Οι προκλήσεις της Τουρκίας είναι πολλές και κοινές.\nΔεν απευθύνονται μόνο απέναντι στην Ελλάδα αλλά και στην Ευρώπη.\nΧρήζουν μιας συνολικής ευρωπαϊκής απάντησης», τόνισε ο πρωθυπουργός.\nΑπό την πλευρά του, ο Ν. Αναστασιάδης τόνισε ότι Κύπρος και Ελλάδα επιδιώκουν την ειρήνη και τη σταθερότητα.\nΕπίσης εξέφρασε την ιδιαίτερη ικανοποίησή του για τον άριστο συντονισμό των δύο κυβερνήσεων απέναντι στην επιθετικότητα της Τουρκίας.\nΑνυποχώρητη η Τουρκία παρά τη διεθνή κατακραυγή\nΠαρά τη διεθνή κατακραυγή αλλά και την καταδίκη από την ΕΕ για τη μετατροπή της Αγίας Σοφίας σε τζαμί, η Τουρκία επιμένει να βαδίζει στον δρόμο που την οδηγεί προς την απομόνωση και διαμηνύει ότι δεν υποχωρεί.\nΚανείς δεν μπορεί να παρεμβαίνει στο δικαίωμα της κυριαρχίας της Τουρκίας, υποστηρίζει το τουρκικό υπουργείο Εξωτερικών αναφέροντας ότι μόνο το τουρκικό κράτος έχει αρμοδιότητα για οποιοδήποτε σχεδιασμό της Αγίας Σοφίας, περιλαμβανομένης και της αλλαγής του καθεστώτος της.\nΑπό την πλευρά της, η Ελλάδα δηλώνει έτοιμη για όλα, ενώ ο Κυριάκος Μητσοτάκης έχει ήδη αρχίσει τον διπλωματικό μαραθώνιο.\n«Η Ελλάδα προετοιμάζεται για όλα τα σενάρια σε ενδεχόμενο που η Τουρκία περάσει την κόκκινη γραμμή με γνώμονα όχι το καλύτερο αλλά το δυσμενέστερο σενάριο» δήλωσε σήμερα (14/7/2020) ο κυβερνητικός εκπρόσωπος, Στέλιος Πέτσας.\nΧαρακτηριστική είναι και η χθεσινή δήλωση του Άδωνη Γεωργιάδη ότι οι ελληνικές Ένοπλες Δυνάμεις πρέπει να είναι σε ετοιμότητα.\nΣύμφωνα με πληροφορίες, η Αθήνα, κατά τη διάρκεια του Συμβουλίου υπουργών Εξωτερικών της ΕΕ, ξεκαθάρισε ότι αν χρειαστεί θα αντιδράσει με όλα τα μέσα (και με τις ένοπλες δυνάμεις της) για να προασπίσει τα κυριαρχικά δικαιώματά της.\nΟ Έλληνας υπουργός των Εξωτερικών, Νίκος Δένδιας, σύμφωνα με πληροφορίες που βλέπουν το φως της δημοσιότητας, εξήγησε εκτενώς στους 27 Ευρωπαίους ομολόγους του ότι σε μια τέτοια περίπτωση, θα επικαλεστεί το άρθρο 42 της ιδρυτικής συνθήκης της ΕΕ και θα ζητήσει την στρατιωτική συνδρομή των άλλων χωρών-μελών.\nΗ απάντηση της Τουρκίας στην ΕΕ\nΣτη μετατροπή της Αγίας Σοφίας σε τζαμί επιμένει η Τουρκία κάνοντας λόγο για κυριαρχικό δικαίωμα και τονίζοντας ότι μόνο το τουρκικό κράτος έχει αρμοδιότητα για οποιοδήποτε σχεδιασμό της Αγίας Σοφίας, περιλαμβανομένης και της αλλαγής του καθεστώτος της.\nΣε ανακοίνωσή του έπειτα από τις τελευταίες δηλώσεις του Josep Borrell, ο εκπρόσωπος του τουρκικού υπουργείου Εξωτερικών, Hami Aksoy αναφέρει ότι «η στάση της Τουρκίας επί του θέματος είναι γνωστή από τα μέρη στην Ανατολική Μεσόγειο».\n«Για την επίλυση αυτών των προβλημάτων τα πρώτα βήματα που πρέπει να γίνουν είναι η σύσταση ενός μηχανισμού συνεργασίας για τον δίκαιο διαμοιρασμό των υδρογονανθράκων μεταξύ των "λαών" στο νησί, να ανοίξουν ξανά οι δίαυλοι επικοινωνίας και αντί για συμμαχίες ενάντια στην Τουρκία να δημιουργηθούν προϋποθέσεις για κλίμα διαλόγου και συνεργασίας στην περιοχή.\nΟι εντάσεις στην Ανατολική Μεσόγειο μπορούν να τερματιστούν μόνο με την υιοθέτηση τέτοιας προσέγγισης από όλα τα μέρη.\nΑπό την άλλη πλευρά, η Τουρκία από την αρχή έχει τονίσει ότι δεν μπορεί να υπάρξει στρατιωτική λύση στη Λιβύη», αναφέρει.\nΥποστηρίζει ότι «με τη νέα κατάσταση το "τζαμί της Αγίας Σοφίας" θα είναι ανοικτό για όλους τους επισκέπτες όλων των θρησκειών και πεποιθήσεων σε όλο τον κόσμο και όποιος επιθυμεί μπορεί να επισκεφτεί αυτό το υπέροχο κτίριο.\nΣύμφωνα με το τουρκικό ΥΠΕΞ «το "τζαμί της Αγίας Σοφίας" θα συνεχίσει να αγκαλιάζει όλους με το νέο καθεστώς του διατηρώντας την κοινή πολιτιστική κληρονομιά της ανθρωπότητας».\nΤο τουρκικό ΥΠΕΞ καταλήγει αναφέροντας ότι «από την άλλη χαιρετίζονται με ικανοποίηση οι δηλώσεις του Ύπατου Αρμοστή της ΕΕ Borrell για διάλογο στις σχέσεις Τουρκίας - ΕΕ».\nΟ Erdogan αλλάζει την ιστορία\nΕν τω μεταξύ, ο Erdogan συνεχίζει να βρίσκεται σε... παραλήρημα και για ακόμα μία δεν διστάζει να αλλάξει και την ιστορία.\nΕιδικότερα, σε δηλώσεις του προς τα στελέχη του κόμματος του φέρεται να τόνισε ότι «Ο Σουλτάνος Μωάμεθ ο Πορθητής ήταν ηγέτης και των Ορθοδόξων, ήταν ο κυβερνήτης τους.\nΚι εμείς έχουμε εκκλησία των Ρωμιών Ορθοδόξων.\nΗ Αγία Σοφία ήταν τζαμί και μετατράπηκε σε μουσείο.\nΤώρα έγινε πάλι τζαμί».\nΠαράλληλα, επεσήμανε ότι «το τζαμί της Αγίας Σοφίας θα είναι επισκέψιμο όπως το τζαμί του Σουλτάναχμετ και το τζαμί Σουλεγμάνιγιε».\nΜητσοτάκης: Εντείνεται η τουρκική προκλητικότητα - Συνάντηση με Αναστασιάδη\nΣυνάντηση στο Μέγαρο Μαξίμου έχουν ο πρωθυπουργός Κ. Μητσοτάκης με τον πρόεδρο της Κύπρου Ν. Αναστασιάδη προκειμένου οι δύο πλευρές να συντονίσουν τα βήματα τους ενόψει τόσο της τουρκικής προκλητικότητας όσο και της Συνόδου Κορυφής της ΕΕ στις 17 και 18 Ιουλίου.\n«Προφανώς έχουμε να συζητήσουμε πολλά ως προς το τι συμβαίνει στην ανατολική Μεσόγειο, στην εντεινόμενη τουρκική προκλητικότητα, το πώς θα συντονίσουμε όπως πάντα τις δράσεις μας και τις ενέργειές μας σε αυτό το δύσκολο κλίμα, το οποίο επιβαρύνθηκε ακόμα περισσότερο από την προκλητική απόφαση της Τουρκίας να μετατρέψει την Αγία Σοφία σε τζαμί» υποστήριξε ο κ. Μητσοτάκης.\nΟ κ.Αναστασιάδης χαρακτήρισε την απόφαση Erdogan για την Αγία Σοφία «πρόκληση που θα πρέπει να έχει την ανάλογη αντίδραση από την παγκόσμια κοινότητα» ενώ χαρακτήρισε «άριστη» τη συνεργασία με την ελληνική κυβέρνηση, σημειώνοντας ότι κατά τις συζητήσεις θα γίνει ένας συντονισμός εν όψει και του Ευρωπαϊκού Συμβουλίου.\nΧαίρομαι που είμαστε μαζί για να συζητήσουμε αυτά τα θέματα» είπε ο κ.Αναστασιάδης.\nΗ συνάντηση Αναστασιάδη με Σακελλαροπούλου\nΝωρίτερα ο κ.Αναστασιάδης είχε γίνει δεκτός στο Προεδρικό Μέγαρο από την Πρόεδρο της Δημοκρατίας, Κατερίνα Σακελλαροπούλου.\nΟ κ.Αναστασιάδης στάθηκε στις προκλητικές ενέργειες της Τουρκίας τόσο στην ΑΟΖ στην Κύπρο όσο και στη Συρία ή στο Ιράκ ενώ αναφέρθηκε και στην απειλή σφετερισμού της ελληνικής ΑΟΖ και στην απόφαση Erdogan για την Αγία Σοφία.\nΔεν συμμορφώνεται με τους ελάχιστους κανόνες μιας υποψήφιας χώρας, παραβιάζει κατάφωρα το διεθνές δίκαιο, κάθε αρχή και αξία.\nΕίναι ο λόγος που είμαι σήμερα στην Αθήνα, ο συντονισμός με την ελληνική κυβέρνηση με την οποία έχουμε άριστη συνεργασία και συνεννόηση.\nΕπιδιώκουμε τον συντονισμό ώστε να είμαστε αποτελεσματικότεροι στις προσπάθειες επικράτησης της ειρήνης.\nΟύτε η Ελλάδα, ούτε η Κύπρος επιδιώκουν όξυνση.\nΑντίθετα επιδιώκουμε επικράτηση του Δικαίου» υποστήριξε ο κ.Αναστασιάδης.\nΑπό την πλευρά της η κα.Σακελλαροπούλου ανέφερε σχετικά με το Κυπριακό ότι «η Ελλάδα θα συνεχίσει να παραμένει σταθερά στο πλευρό της Κυπριακής Δημοκρατίας και θα υποστηρίζει πλήρως την προσπάθεια εξεύρεσης μιας βιώσιμης και λειτουργικής λύσης στη βάση των αποφάσεων του Συμβουλίου Ασφαλείας των Ηνωμένων Εθνών και του ευρωπαϊκού κεκτημένου».\nΌσον αφορά την Αγία Σοφία, η ΠτΔ υποστήριξε ότι «είναι μια απόφαση που έπληξε ανεπανόρθωτα τον Ελληνισμό και τον χριστιανικό κόσμο και πάνω από όλα πλήττει και πληγώνει και όλους εκείνους που ανεξαρτήτως των θρησκευτικών πεποιθήσεών τους αντιλαμβάνονται ότι ένα μοναδικό μνημείο της ανθρωπότητας δεν μπορεί να εργαλειοποιείται για να υλοποιούνται στόχοι ξένοι προς αυτό και τη διαθρησκευτική του ακτινοβολία».\n«Η Αγία Σοφία είναι μοναδικό σύμβολο της Χριστιανοσύνης και αποτελεί βέβαια τμήμα της παγκόσμιας πολιτιστικής κληρονομιάς.\nΜε αυτά τα χαρακτηριστικά κατάφερε να λειτουργήσει τον τελευταίο αιώνα ως ένας τόπος συνάντησης και ενότητας των πολιτισμών κι ως ένα πεδίο ειρηνικής συνύπαρξης των θρησκειών.\nΗ μετατροπή της σε μουσουλμανικό τέμενος απομακρύνει την Τουρκία από τις αξίες του κοσμικού κράτους και τις αρχές της ανεκτικότητας και του πλουραλισμού και διχάζει ανεπίτρεπτα την περιοχή μας.\nΗ Ελλάδα, η Ε.Ε. αλλά και όλη η διεθνής κοινότητα πρέπει να κινητοποιηθούν με κάθε πρόσφορο μέσο ώστε να διαφυλαχθεί ο οικουμενικός χαρακτήρας της Αγίας Σοφίας και να αποκατασταθεί η ιστορική αλήθεια.\nΉδη στη Σύνοδο των υπουργών Εξωτερικών εκφράστηκε η αλληλεγγύη των εταίρων προς Ελλάδα και Κύπρο.\nΚαι ελπίζω να υπάρξει και συνέχεια» υπογράμμισε η κα.Σακελλαροπούλου.\nΠέτσας: Δυσκολεύουν οι σχέσεις μας με την Τουρκία μετά την απόφαση Erdogan για την Αγία Σοφία\nΤη θέση ότι οι δυσκολεύουν οι σχέσεις της Ελλάδας με την Τουρκία από εδώ και πέρα και μετά την απόφαση του Τούρκου προέδρου Rejep Tayyip Erdogan να μετατρέψει την Αγία Σοφία σε τζαμί διατύπωσε ο κυβερνητικός εκπρόσωπος, Στέλιος Πέτσας.\n«Ελπίζουμε αλλά είναι εξαιρετικά δύσκολο να διορθωθεί το λάθος του Erdogan με την Αγία Σοφία.\nΧθες η ΕΕ μετά το Συμβούλιο Εξωτερικών Υποθέσεων έκανε μια ανακοίνωση δια του Borrell που ζητά να αναθεωρηθεί αυτή η απόφαση.\nΩστόσο δεν είμαι αισιόδοξος ότι αυτό θα γίνει.\nΕνώ εμείς έχουμε δείξει πάντα ότι θέλουμε σχέσεις καλής γειτονίας και ανοικτούς διαύλους επικοινωνίας, έρχεται μια τέτοια απόφαση ακατανόητη.\nΕπομένως ναι δυσκολεύουν οι σχέσεις μας από εδώ και πέρα.\nΕίμαστε πολύ προσεκτικοί να αναδεικνύουμε σε διεθνές επίπεδο αυτά τα θέματα» υπογράμμισε μιλώντας στο ΣΚΑΪ ο κ.Πέτσας, ο οποίος ανέφερε ότι η Ελλάδα «προετοιμάζεται για όλα τα σενάρια σε ενδεχόμενο που η Τουρκία περάσει την κόκκινη γραμμή με γνώμονα όχι το καλύτερο αλλά το δυσμενέστερο σενάριο».\n«Η Τουρκία με τις κινήσεις της δείχνει ξεκάθαρα την αλλαγή προσανατολισμού της σε σχέση με την Δύση, καθώς η απόφαση για μετατροπή της Αγίας Σοφίας σε τζαμί την απομακρύνει de facto από την Ευρώπη.\nΤο θέμα δεν είναι ελληνοτουρκικό είναι διεθνές και παγκόσμιο» είπε ο κ.Πέτσας, επισημαίνοντας ότι πρόεδρος Erdogan δεν είχε προϊδεάσει τον Έλληνα πρωθυπουργό για τις βλέψεις του για την μετατροπή της Αγίας Σοφίας σε τζαμί στην τελευταία τους επικοινωνία.\nΚληθείς να σχολιάσει την πρόσφατη απόφαση της κυβέρνησης για απαγόρευση των πανηγυριών έπειτα από την αύξηση κρουσμάτων κορωνοϊού στην χώρα και ειδικότερα το ενδεχόμενο άρσης της τον Αύγουστο ο κ. Πέτσας εξήγησε πως δεν υπάρχει κάποια πρόβλεψη αλλά περισσότερο κάτι τέτοιο θα εξαρτηθεί από την πορεία της πανδημίας από εδώ και πέρα.\n«Θα δούμε λοιπόν μέχρι τέλος Ιουλίου εάν θα έχουμε φέρει την καμπύλη των κρουσμάτων προς τα κάτω, θα δούμε πως θα έχει εξελιχθεί τις επόμενες 15 ημέρες το θέμα για τα νοσοκομεία μας», ανέφερε ο κυβερνητικός εκπρόσωπος, τονίζοντας πως «κινηθήκαμε κάνοντας διορθωτικές κινήσεις και για αυτό βάλαμε ως χρονικό ορίζοντα το τέλος Ιουλίου για να δούμε τι αποτέλεσμα έχουν αυτοί οι περιορισμοί που τέθηκαν σε εφαρμογή».\n«Στόχος είναι να ταρακουνηθεί ο κόσμος όσον αφορά τον κορωνοιό» είπε ο κ.Πέτσας.\nΣτα... λόγια μένει η καταδίκη από την ΕΕ\nΤην ίδια στιγμή, όμως, η Ευρωπαϊκή Ένωση παραμένει αμήχανη απέναντι στις προκλήσεις του Erdogan και εμφανίζεται να μην έχει τη βούληση ώστε η καταδίκη της Τουρκίας να πάρει σάρκα και οστά με επιβολή κυρώσεων.\nΟι δηλώσεις του Borrell μετά το Συμβούλιο των υπουργών Εξωτερικών της ΕΕ κάθε άλλο παρά αυστηρές μπορούν να θεωρηθούν.\nΕιδικότερα, αναφερόμενος στο ζήτημα της Αγίας Σοφίας, ο Borrell είπε ότι η απόφαση μετατροπής του εμβληματικού μνημείου σε τέμενος «αναπόφευκτα καλλιεργεί δυσπιστία, προκαλεί νέες διχόνοιες και υπονομεύει τις προσπάθειές μας για διάλογο» και κάλεσε τις τουρκικές αρχές «άμεσα να επανεξετάσουν και να αλλάξουν την απόφαση».\nBorrell: Η αποχή από μονομερείς ενέργειες, βασικό στοιχείο για την προώθηση του διαλόγου με την Τουρκία\n«Η Τουρκία θα πρέπει να σέβεται το διεθνές δίκαιο, συμπεριλαμβανομένου του Δικαίου της Θάλασσας, και ιδίως την κυριαρχία όλων των κρατών-μελών της ΕΕ επί των χωρικών τους υδάτων, καθώς και όλα τα κυριαρχικά δικαιώματά τους στις θαλάσσιες ζώνες τους, συμπεριλαμβανομένων των δικαιωμάτων που δημιουργούνται από τα νησιά», τονίζει ο ύπατος εκπρόσωπος για θέματα Εξωτερικής Πολιτικής της ΕΕ, Josep Borrell, απαντώντας σε σχετική ερώτηση του ευρωβουλευτή της ΝΔ, Μανώλη Κεφαλογιάννη.\n«Όλα τα μέλη της διεθνούς κοινότητας», προσθέτει ο Borrell, «πρέπει να τηρούν αυτές τις αρχές και να απέχουν από κάθε ενέργεια που υπονομεύει την περιφερειακή σταθερότητα και ασφάλεια».\nΕπίσης, ο Borrell, υπογραμμίζει ότι η ΕΕ και η Τουρκία έχουν «ιδιαίτερο συμφέρον να βελτιώσουν τις σχέσεις τους μέσω διαλόγου που θα αποσκοπεί στη δημιουργία κλίματος εμπιστοσύνης» και ότι «η αποχή από μονομερείς ενέργειες αποτελεί βασικό στοιχείο για την προώθηση του διαλόγου».\nΤέλος, ο Borrell, προειδοποιεί ότι «η ΕΕ θα συνεχίσει να παρακολουθεί και να αξιολογεί τις εξελίξεις στα θέματα αυτά, μεταξύ άλλων, στο πλαίσιο της ετήσιας έκθεσης της Επιτροπής για την Τουρκία».\nΜΗΤΣΟΤΑΚΗΣ, Erdogan, Αγία Σοφία,\nΤρίτη 14/07/2020 - 22:16\t(Τελευταία τροποποίηση στις 15/07/2020 - 10:15 )


Κομισιόν κατά Ουγγαρίας στο Ευρωδικαστήριο για τον νόμο περί ΜΚΟ | naftemporiki.gr\nΚομισιόν κατά Ουγγαρίας στο Ευρωδικαστήριο για τον νόμο περί ΜΚΟ\nΠέμπτη, 07 Δεκεμβρίου 2017 15:57\nΠροσφυγικό: Στο Ευρωπαϊκό Δικαστήριο παραπέμπει Τσεχία, Ουγγαρία, Πολωνία η Κομισιόν 07/12/2017 12:51\nΗ Ευρωπαϊκή Επιτροπή παρέπεμψε στο Δικαστήριο της Ε.Ε. την Ουγγαρία για το θέμα του αμφιλεγόμενου νόμου της για τις μη κυβερνητικές οργανώσεις που έχει ως στόχο, σύμφωνα με τις επικρίσεις, τον ουγγρικής καταγωγής Αμερικανό χρηματιστή Τζορτζ Σόρος.\n«Η Ευρωπαϊκή Ένωση καταθέτει σήμερα προσφυγή κατά της Ουγγαρίας για το θέμα του νόμου της που σχετίζεται με τις ΜΚΟ που λαμβάνουν ξένα κεφάλαια», αναφέρεται σε ανακοίνωση της Επιτροπής. Η διαδικασία μπορεί να καταλήξει στην επιβολή οικονομικών κυρώσεων.\nΕίναι το τρίτο στάδιο της διαδικασίας επί παραβάσει κατά της Ουγγαρίας έπειτα από την πρώτη προειδοποιητική επιστολή που απηύθυνε η Κομισιόν στην ουγγρική κυβέρνηση στις 14 Ιουλίου και μια «αιτιολογημένη γνώμη» προς τη Βουδαπέστη στις 4 Οκτωβρίου.\nΟ νόμος επιβάλλει ορισμένες υποχρεώσεις σε ΜΚΟ που λαμβάνουν εξωτερική χρηματοδότηση. Στην πραγματικότητα, έχει στόχο ειδικά τον Τζορτζ Σόρος, τον Αμερικανό ουγγρικής καταγωγής δισεκατομμυριούχο ο οποίος ίδρυσε το 1984 το ίδρυμα OSF (Ιδρύματα Ανοικτής Κοινωνίας).\nΤο ίδρυμα αυτό είναι πολύ ενεργό στις χώρες του πρώην κομμουνιστικού μπλοκ όπου τάσσεται υπέρ φιλελεύθερων μεταρρυθμίσεων, υπέρ της ενίσχυσης των δικαιωμάτων των μειονοτήτων και κατά της διαφθοράς. Οι αντίπαλοί του το κατηγορούν για πολιτική ανάμιξη.\nΣτην ανακοίνωσή της η Επιτροπή αναφέρει ότι η Ουγγαρία «δεν εκπληρώνει τις υποχρεώσεις της» στο θέμα της «ελεύθερης κυκλοφορίας των κεφαλαίων», λόγω του νόμου αυτού που οδηγεί σε «μια έμμεση διάκριση όσον αφορά τις δωρεές σε οργανώσεις της κοινωνίας των πολιτών με προέλευση το εξωτερικό και τις περιορίζουν με δυσανάλογο τρόπο».\nΗ Ευρωπαϊκή Επιτροπή, θεματοφύλακας των ευρωπαϊκών συνθηκών, θεωρεί επίσης πως η Ουγγαρία «παραβιάζει το δικαίωμα της ελευθερίας του συνεταιρίζεσθαι και το δικαίωμα της προστασίας της ιδιωτικής ζωής και των δεδομένων προσωπικού χαρακτήρα».


Μόνος δρόμος η συμπαράσταση - Suxnotita.gr\nΑρχική ΠΟΛΙΤΙΚΗ Μόνος δρόμος η συμπαράσταση\nΜόνος δρόμος η συμπαράσταση\nΟταν ξεκινάς πόλεμο δεν μπορείς να περιμένεις ότι θα βρείς το “δίκηο σου”, όπως κι αν το εννοείς. Δεν μπορεί να μην το είχε σκεφτεί ο Πούτιν.\nγράφει ο Μπάμπης Παπαδημητρίου*\nΑπλώς αδιαφορεί για σημερινή έννοια Δικαίου. Σε κάτι άλλο αποσκοπεί. Αν δεν σε βολεύει η εξέλιξη των πραγμάτων εν ειρήνη, επιδιώκεις να κερδίσεις από την έκβαση της σύγκρουσης. Οπως το έγραψε (ξανά) αυτές τις μέρες ο Χένρυ Κίσιντζερ “το πραγματικό τεστ των αποφάσεων γεωπολιτικής “είναι πως τελειώνει και όχι πως ξεκινά” μια πάντοτε σκληρή εισβολή.\nΣε όσα μας αφορούν, εμάς τους Έλληνες, το μάθημα είναι σπουδαίο. “Igitur qui desiderat pacem, praeparet bellum” όπως σκωπτικά είχε θέσει την σχέση ειρήνης και πολέμου, το επιτελείο Rei Militaris υπό τον Ρωμαίο στρατηγό Vegetius.\nΚανείς – σίγουρα όχι ο Γιώργος Τσίπρας – δεν περίμενε να επιβεβαιωθεί τόσο γρήγορα και τόσο τραγικά η ένταξη νέων, σύγχρονων, εξοπλισμών στον αυτοσκοπό της πανεθνικής άμυνας, τους οποίους, δυστυχώς, καταψήφισε στην Βουλή ο Αλέξης Τσίπρας και ο ΣΥΡΙΖΑ.\nΕίναι αλήθεια ότι η Ελλάδα κατανοεί, κατά περίπτωση, διαφορετικά από τα αμερικανικά επιχειρησιακά επιτελεία την Ιστορία της ευρύτερης περιοχής μας. Πολλοί, μεταξύ των συμπολιτών μας, αντιλαμβάνονται ότι ο Ρώσος ιδιόρρυθμος αυταρχικός πρόεδρος φοβάται. Η πολιτεία του δεν εξηγείται από ανάλογης εμβέλειας αποφάσεις του συλλογικού μετασταλινικού επιτελείου της κομμουνιστικής Σοβιετικής Ένωσης. Φοβάται ότι μια πρακτικώς άναρχη Ουκρανία, που επιδιώκει να ξεφύγει από την μπότα της Μόσχας, υπό την οποία ζει μετά τον 14ο αιώνα μέχρι πριν χρόνια, αποτελεί “κάκιστο παράδειγμα”. Ειδικά αν τελικά κατάφερνε να διοικηθεί με ανοιχτές διαδικασίες, να εκμεταλλευτεί αποτελεσματικά τον πλούτο της σε πρώτες ύλες και βασικά αγαθά. Του είναι αδιανόητο ότι η Δύση θα έκανε το λάθος να συμπεριλάβει τους ουκρανούς στην νατοϊκή οικογένεια, εξέλιξη που, είναι αλήθεια, δεν διαψεύστηκε με επάρκεια από την πλευρά μας.\nΟλα τούτα όμως δεν έχουν πλέον τη σημασία που μπορεί να είχαν προτού ξεκινήσει η εισβολή. Είχαν πολλούς και πολύ σοβαρούς λόγους να μην έχουν ριζωμένα φιλικά αισθήματα οι ουκρανοί για τη Μόσχα.\nΟ λόγος που το 1954 ο Νικίτα Χρουτσιόφ “δώρισε” την Κριμαία στην σοβιετική Ουκρανία, με το 60% των ρώσων κατοίκων της, δεν ήταν ούτε επειδή ο ίδιος ήταν ουκρανός, ούτε ότι ήθελε να αναδείξει τους δεσμούς που γέννησε μια παράλληλη πορεία τριών αιώνων με τους κοζάκους, ένα μείγμα ρώσων και ουκρανών τατάρων, που κατοίκησαν τις δύο όχθες του Δνείπερου ποταμού. Ο ηγέτης που αποκάλυψε, τρία χρόνια αργότερα, τα τεράστια εγκλήματα του πατερούλη Στάλιν, γνώριζε πολύ καλά πόσο βάναυσα είχε φερθεί η Μόσχα στους ουκρανούς σε πάμπολλες περιστάσεις. Εξόντωσε τρία εκατομμύρια ανθρώπους με την πείνα, όταν η σταλινική κολεκτιβοποίηση της αγροτικής γης εξαφάνισε τις σοδειές. Η αποδιοργάνωση του κόκκινου στρατού από τον φοβικό Στάλιν και η (αρχική) συνθηκολόγηση του με τον Χίτλερ κατέληξε να γίνουν βορά της κτηνώδους χιτλερικής πολεμικής μηχανής εκατομμύρια νέων ανεκπαίδευτων ουκρανών. Κανείς πληθυσμός δεν μπορεί να τα ξεχάσει όλα αυτά. Ήταν λογικό να πιστεύσει ότι η κατάρρευση του σοβιετικού ιμπέριουμ δημιουργούσε νέες προοπτικές και, δυστυχώς, όπως συχνά συμβαίνει, επαναπαύθηκαν με αγαθή πίστη στην αγκαλιά της δημοκρατικής Δύσης.\nΣε κάθε περίπτωση, η Ιστορία δεν μπορεί να ξαναγραφτεί από την αρχή. Είμαστε υποχρεωμένοι να γράψουμε τις επόμενες σελίδες της με όσο μεγαλύτερο σεβασμό στις αρχές που παραδεχόμαστε με πρώτη τη σταθερότητα των συνόρων και τον σεβασμό της ανεξαρτησίας καθενός. Να εναντιωθούμε στον αναθεωρητισμό ειδικά σε εκείνους που επιχειρούν, όπως ο Ερντογάν, να αναστηλώσουν καθεστώτα κοινωνικής, οικονομικής, στρατιωτικής και τελικά πολιτικής οργάνωσης που τα έχουν αφήσει οριστικά πίσω τους οι Λαοί. Με εξεγέρσεις, πολέμους, δουλειά και νέες συμμαχίες. Υπό το φως των γεγονότων, που με αγωνία και φόβο παρακολουθούμε αυτές τις μέρες, η Ελλάδα δεν έχει παρά μόνο μια επιλογή: την πλήρη, σταθερή και ρεαλιστική, συμπαράσταση στην πλευρά των αμυνομένων θυμάτων ενός, ακόμη, άδικου πολέμου που δεν επέλεξαν.\n*Ο Μπάμπης Παπαδημητρίου είναι δημοσιογράφος και βουλευτής (ΝΔ, Β3 Αθηνών)\nΠροηγούμενο άρθροΗ Λιθουανία κλείνει από τα μεσάνυχτα τον εναέριο χώρο της για τις ρωσικές αεροπορικές εταιρείες\nΕπόμενο άρθροΠέντε μεταγραφές 11αδας ο Ολυμπιακός – Στον… αέρα κορυφαία ονόματα\nΤεντ Λέονσις: Ο Έλληνας κροίσος που επέζησε από συντριβή αεροπλάνου και μετατρέπει σε χρυσό...\nΚρίση στην Ουκρανία: «Ακούμε αλλά δεν βλέπουμε αποχώρηση» των ρωσικών στρατευμάτων


Ας γνωριστούμε λίγο καλύτερα ΙΙ - Σελίδα 6 - freestuff.gr\nΔημοσίευση από DGeorge » 02 Μάιος 2012 08:59\nΒρε (ξανα)καλώσ'την! Καλημέρα και Καλό μήνα\nΧάρηκα πολύ, που είσαι καλά, κι εύχομαι νά'σαι καλά κι επαγγελματικά.\nΜακάρι να σε βλέπουμε πλέον συχνότερα\nΔημοσίευση από gwgw » 04 Μάιος 2012 13:01\nΝα 'σαι καλά DGeorge! Σ' ευχαριστώ!\nΕγγραφή: 15 Φεβ 2013 13:40\nΔημοσίευση από 1city2 » 15 Φεβ 2013 13:45\nΓεια σας παιδιά. Καλώς ήρθα..\nΔημοσίευση από korgr » 15 Φεβ 2013 14:30\nΔημοσίευση από DGeorge » 25 Φεβ 2013 08:56\nΚαλωσόρισες μαζί μας\nΔημοσίευση από paralytic poison » 14 Απρ 2013 08:29\nΦοιτητης πλληροφορικης, στο πρωτο ετος.\nΔημοσίευση από antrian » 15 Αύγ 2013 15:04\nΒρήκα εδώ αρκετές χρήσιμες απαντήσεις σχετικά με προβλήματα SEO και μπήκα και εγώ στην παρέα σας μιας και έχω κάποια προβλήματα με την επισκεψιμότητα στο μπλογκ μου τελευταίως.\nΕγγραφή: 16 Σεπ 2013 15:04\nΔημοσίευση από Omaira_XIX » 16 Σεπ 2013 16:56\nΚαλησπέρες! Εγώ είδα φως και μπήκα, που λένε!\nΈψαχνα τις αγγελίες και έκανα εγγραφή για να υποβάλλω αίτηση. Δυστυχώς δεν είμαι καμία εξπέρ πληροφορηκάρια με περγαμηνές (όπως φαίνεται να είναι η πλειοψηφία εδώ) αλλά τσεκάρω την κοινότητα και το site και μου αρέσει πολύ!\nΜε δέχεστε και μένα;\nΝα μάθουμε τίποτα και μεις για το pc πέρα από τα windows και τους browser!\nΔημοσίευση από dva_dev » 16 Σεπ 2013 17:35\nΔημοσίευση από Enigma » 16 Σεπ 2013 18:20\nΌλοι οι καλοί χωράνε εδώ!\nΚαι δεν είναι μόνο για προγραμματιστές εδώ.. μπορείς να μιλήσεις για πολλά και διάφορα!\nΔημοσίευση από DGeorge » 18 Σεπ 2013 09:50\nΈνα θερμό καλωσόρισμα κι από εμένα στα καινούργια παιδιά της παρέας.\nOmaira_XIX έγραψε: ...Με δέχεστε και μένα;...\nEnigma έγραψε: ...Όλοι οι καλοί χωράνε εδώ! ...\nΝα φανταστείς ότι πήρανε κι εμένα, που είμαι 'κακός' :lol::lol:\nantrian έγραψε: ...Βρήκα εδώ αρκετές χρήσιμες απαντήσεις σχετικά με προβλήματα SEO και μπήκα και εγώ στην παρέα σας μιας και έχω κάποια προβλήματα με την επισκεψιμότητα στο μπλογκ μου τελευταίως.\n'Μεγάλε' την πάτησες!!:P\nΜε κάτι παρόμοιες σκέψεις γράφτηκα κι εγώ, και κοίτα πώς κατάντησα.... Από την πρώτη μέρα 'χωτός' στην 'παραγωγή'.\n1) 'Μέρα-Νύχτα" απαντάω σε μηνύματα, προσωπικά, και posts.\n2) Για μεροκάματο μην τα συζητάς... Κανονική σκλαβιά!:D:D\n3) Ακόμα και πετσέτα απορροφητική -για τον ιδρώτα- πρέπει να φέρεις από το σπίτι!!! Δεν τις παρέχει η Υπηρεσία!:snooty::D:D:D:D\n4) Εννοείταi, ότι άπαξ και γράφτηκες, δεν έχεις δικαίωμα αποχώρησης.... :D 'Δια Βίου Μάθηση' στο νταμάρι.\nΚαι για να σοβαρευτούμε λίγο....: Είμαι εδώ κάποια-λίγα χρονάκια. Τους πρήζω κανονικά! Με υπομένουν αγόγγυστα όλον αυτόν τον καιρό. Μάλλον -θα έλεγα- 'εγώ' είμαι αυτός που τους καταπιέζει. Όμως περνάμε πολύ όμορφα, και -όντως- μαθαίνουμε όλοι από όλους.\nΕνώ το Freestuff είναι 'Τεχνολογικό' Forum, διαθέτει πολλούς τομείς της -υποτιθέμενης στείρας- Τεχνολογίας. Μπορείς να δημιουργήσεις δουλεύοντας σε επεξεργασία εικόνας/σχεδίου.\nΜπορείς να συνθέσεις 'παίζοντας' με κάρτες (υλικό), και εφαρμογές (λογισμικό) Ήχου, ή/και Γραφικών.\nΚαλά να περάσετε μαζί μας, και καλά Posts σε όλους!:pint::pint::pint::pint:\nΔημοσίευση από Enigma » 18 Σεπ 2013 11:14\nΕγώ είμαι πάντως εδώ για να χαλαρώνω.. να το ξέρετε!!\nΔεν τραβάω κανένα ζόρι!!\nΚαι να σας πω ότι ο George είναι ο καλύτερος μου φίλος εδώ!\nΓιατί το πρώτο πράγμα που μου αρέσει σε κάποιον είναι να έχει χιούμορ, και θετική διάθεση!!\nΔημοσίευση από DGeorge » 19 Σεπ 2013 15:59\nΜην τον ακούτε!.... Είτε έχει καταλάβει τι συμβαίνει, και ψεύδεται ασυστόλως, είτε βρίσκεται ακόμα σε περίοδο προσαρμογής (διαφορετική σε κάθε μέλος) και δεν έχει συνειδητοποιήσει ακόμα τι τον περιμένει!!!:evil::lol::lol:\nΓια να περάσεις τη μύηση σε 'Moderator', φημολογείται πως χρειάζεται:\n1) Άψογη γνώση Ανατολικών Πολεμικών Τεχνών (τουλάχιστον δύο, και χωρίς όπλο)\n2) Άψογη γνώση χειρισμού Φραγγελίου\n3) Άψογη γνώση χειρισμού σπάθης\n3a) Καλή έως Άψογη γνώση χειρισμού Boomerang\nδίνει extra bonus βαθμούς για την πρόοδο σε 'Super Moderator'\nΓια να περάσεις τη μύηση σε 'Super Moderator', φημολογείται έντονα, πως (εκτός των προηγουμένων) χρειάζεται άψογη γνώση χειρισμού σπάθης\nExcalibur (Να το βγάλεις κι απ'την πέτρα!! )\nΓια να περάσεις στην Αυτοκρατορική Τάξη των Administrators, μυήσαι -Φυσικά- μόνο αν αποδείξεις (πρόσθετα) άριστη γνώση χρήσης\nPhaser, και Lightsaber\nΚατά τα άλλα ο Enigma είναι χαλαρός!\nΔικό του θέμα... Εγώ τι θα μπορούσα να πω;\nΕξ'άλλου... Όλα αυτά, όπως είπα και πριν, φημολογούνται! :D:D:D\nΔημοσίευση από Enigma » 19 Σεπ 2013 16:23\nΝα μου τα έλεγες αυτά πριν 10 χρόνια τότε μπορεί να με έβαζες σε υποψίες..\nΑλλά τώρα... πάει έχει περάσει η περίοδος προσαρμογής, και ο παλιός τα ξέρει αυτά!\nΕξάλου έχω εμπειρία και από αλλού.. έχω δει πολλές καταστάσεις!\nbtw υπάρχει και άλλος τρόπος να περάσεις την μύηση!\nΤώρα και να με πληρώνει ο boss, όσο δύσκολοι και να είναι οι καιροί ευχαριστώ δεν θα πάρω!\nΤώρα πια δεν έχω όρεξη για σκοτούρες.. αρκετά άλλα έχουμε στο κεφάλι μας!\nΑλλά εντάξει από τότε που "επέστρεψα" όπως βλέπω μία χαρά ησυχία έχει εδώ!\nΟπότε μου κάνει και καλό και στην υγεία το freestuff!\nΚαι άμα χρειαστεί μπορώ να αδιάφορα!\nΔημοσίευση από Enigma » 19 Σεπ 2013 16:34\nΟρίστε μετά από τόσα χρόνια άλλαξα και avatar!


Ρόδιο: «Τρελή» κούρσα ανόδου για το μέταλλο που είναι 5 φορές πιο ακριβό από τον χρυσό! – Makeleio.gr\nHomeΕΠΙΚΑΙΡΟΤΗΤΑΡόδιο: «Τρελή» κούρσα ανόδου για το μέταλλο που είναι 5 φορές πιο ακριβό από τον χρυσό!\nΡόδιο: «Τρελή» κούρσα ανόδου για το μέταλλο που είναι 5 φορές πιο ακριβό από τον χρυσό!\nTo εξαιρετικά σπάνιο ασημόχρωμο μέταλλο Ρόδιο αποτελεί ένα εμπόρευμα που αναπτύσσεται αλματωδώς τα τελευταία χρόνια, ενώ μόνο κατά τον τελευταίο μήνα κατέγραψε αύξηση 32%, την υψηλότερη από το 2008.\nΤο μέταλλο χρησιμοποιείται κυρίως για καταλύτες αυτοκινήτων και μόνο το 2019 αύξησε την τιμή του κατά 225%, και αναμφίβολα είναι το εμπόρευμα που έχει διαπρέψει συνολικά στις διεθνείς αγορές εμπορευμάτων.\n“Το ρόδιο υπόκειται σε τρελή μεταβλητότητα”, δήλωσε στο Bloomberg ο Αντόνιο Μπέρλιν επικεφαλής ανάλυσης και ανάπτυξης αγοράς της Norilsk Nickel. Η ρωσική εταιρεία εξορύσσει περίπου το 10% της παγκόσμιας παραγωγής του ροδίου.\nΟι αυστηρότερες προδιαγραφές για τις εκπομπές αυτοκινήτων οδήγησαν επίσης στην αύξηση των τιμών. Το μέταλλο έφτασε τις 8.000 δολάρια ανά ουγγιά την Παρασκευή, σύμφωνα με την εταιρεία χημικών Johnson Matthey. Ορισμένοι αναλυτές και έμποροι βασικών προϊόντων λένε ότι το μέταλλο θα μπορούσε να ξεπεράσει το ρεκόρ των 10.000 δολαρίων, το οποίο είχε αγγίξει το 2008.\nΤο ρόδιο που εξορύσσεται ως παραπροϊόν της πλατίνας και του νικελίου είναι το πιο ακριβό και σπάνιο μέταλλο. Για να δοθεί μια εικόνα αυτής της σπανιότητας, αρκεί να πούμε ότι ένας τόνος φλοιού της Γης περιέχει περίπου 0,001 γραμμάριο αυτού του μετάλλου. Το ρόδιο έχει υψηλό σημείο τήξης και καταπληκτική ικανότητα να αντέχει τη διάβρωση. Χρησιμοποιείται συνήθως για τις ανακλαστικές του ιδιότητες σε αντικείμενα όπως καθρέφτες, προβολείς και κοσμήματα. Είναι πολύτιμο στην αυτοκινητοβιομηχανία ως κρίσιμο συστατικό για τους αυτόματους καταλυτικούς μετατροπείς. Το μέταλλο είναι απαραίτητο για τους κινητήρες ντίζελ αλλά και φυσικού αερίου. Οι μεγαλύτεροι παραγωγοί ροδίου στον κόσμο είναι η Νότια Αφρική, η Ρωσία και ο Καναδάς.\n«Τους έχω ζήσει αυτούς τους ρατσιστές – τέρατα» – Ελληνίδα τραγουδίστρια ξεσπά...


Η ΠτΔ θα παρασημοφορήσει τον Ιάκωβο Τσούνη - Πότε θα γίνει η τελετή - ArmyNow.Gr\nΑρχική FEATURED Η ΠτΔ θα παρασημοφορήσει τον Ιάκωβο Τσούνη – Πότε θα γίνει η...\nΙάκωβος Τσούνης: Αύριο Τετάρτη η παρασημοφόρηση που βετεράνου του Β’ Παγκοσμίου Πολέμου από την Πρόεδρο της Δημοκρατίας, Κατερίνα Σακελλαροπούλου.\nΗ Πρόεδρος της Δημοκρατίας, Κατερίνα Σακελλαροπούλου, θα παρασημοφορήσει τον Ιάκωβο Τσούνη, στις 14:00 το μεσημέρι της Τετάρτης (24/2) με τον Μεγαλόσταυρο του Τάγματος της Τιμής, για τη σημαντική προσφορά του στις Ένοπλες Δυνάμεις.\nΟ Υποστράτηγος ε.τ. Ιάκωβος Τσούνης είναι απόγονος των Λονταίων και Πετμεζαίων, πολεμιστών της Εθνεγερσίας του 1821 ενώ και ο ίδιος πολέμησε σε ηλικία 16 ετών στον Ελληνοϊταλικό Πόλεμο του 1940 – 41, όντας έτσι ο νεότερος βετεράνος του Β’ Παγκοσμίου Πολέμου, με διεθνή αναγνώριση.\nΔΙΑΒΑΣΤΕ ΕΠΙΣΗΣ: Ο Αρχηγός ΓΕΕΘΑ επέδωσε ξίφος στον Υποστράτηγο Επί Τιμή Ιάκωβο Τσούνη – ΦΩΤΟ\nΗ παρασημοφόρησή του αρχικά είχε προγραμματισθεί για τις 16 Φεβρουαρίου, αλλά ματαιώθηκε λόγω της κακοκαιρίας.\nΕΦΟΠΛΙΣΤΗΣ ΙΑΚΩΒΟΣ ΤΣΟΥΝΗΣ


Η συνέντευξη Τύπου του Γιάνη Βαορυφάκη μετά το Eurogroup - Newpost.gr\nΒαρουφάκης: Έχουμε κάνει συμβιβασμούς, αλλά δεν υποχωρούμε από τις κόκκινες γραμμές\nΣυνέντευξη Τύπου για τα αποτελέσματα του Eurogroup παραχωρεί από τις Βρυξέλλες ο υπουργός Οικονομικών Γιάνης Βαρουφάκης.\nΔημοσίευση 11 Μαΐου 2015, 20:58 / Ανανεώθηκε 12 Μαΐου 2015, 01:19\nΣυνέντευξη Τύπου για τα αποτελέσματα του Eurogroup παραχώρησε από τις Βρυξέλλες ο υπουργός Οικονομικών Γιάνης Βαρουφάκης.\n«Αναζητούμε μια λύση μεταξύ του μνημονιακού και του μεταμνημονιακού προγράμματος» τόνισε ο υπουργός Οικονομικών.\nΑναφερόμενος στο ενδεχόμενο δημοψηφίσματος είπε:\nΑυτό είναι θέμα του Πρωθυπουργού και της ελληνικής κυβέρνησης, στο πλαίσιο του Συντάγματος και των αρμοδιοτήτων του ΠτΔ. Εγώ ως υπουργός Οικονομικών δεν μπορώ να δώσω πιο λεπτομερή απάντηση. Πάντα υπάρχει αυτή η δυναντότητα για να δοθεί απάντηση απόν ελληνικό λαό. Αυτή τη στιγμή η ελληνική κυβέρνηση δεν εξετάζει ένα δημοψήφισμα, καθώς εργαζόμαστε για να υπάρξει μια λύση και η ολοκλήρωση της τρέχουσας αξιολόγησης.\n«Δεν χρειάζεται απόφαση του Eurogroup για να σταματήσουν από την ΕΚΤ οι περιορισμοί» σχολίασε, ερωτηθείς σχετικά και τόνισε ο υπουργός Οικονομικών:\nΗ ΕΚΤ δεν δέχεται εντολές ούτε από την Ελλάδα ούτε από το Eurogroup. Η ευρωπαϊκή τράπεζα έχει τους κανόνες της και αυτή θα κρίνει ποιες κινήσεις θα κάνει στο μέλλον. Όπως τότε δεν έπρεπε να έχει αφαιρεθεί το waiver (σ.σ. για τα ελληνικά ομόλογα) έτσι και σήμερα θα έπρεπε να έχει επιστρέψει. Σεβόμαστε την ανεξαρτησία της ΕΚΤ.\nΣε ερώτημα για το αίτημα των δανειστών να αυξηθούν τα όρια ηλικίας συνταξιοδότησης είπε ότι τον ρωτούν πολλοί γιατί στην Ελλάδα υπάρχουν πολλές πρόωρες συνταξιοδοτήσεις και εξήγησε ότι στη Γερμανία, για παράδειγμα, οι εργαζόμενοι βγαίνουν πιο αργά σε σύνταξη καθώς υπάρχει ένα καλύτερο ασφαλιστικό σύστημα που παρέχει επαρκή επιδόματα στους συνταξιούχους.\n«Κάτι τέτοιο στην Ελλάδα δεν υπάρχει» σημείωσε και τόνισε ότι «απλώς το να κόβεις τις συντάξεις δεν αποτελεί μεταρρύθμιση».\nΑναφορικά με τις υποχωρήσεις Ελλάδας και πιστωτών στη διαδικασία της διαπραγμάτευσης τόνισε:\nΣυμβιβαζόμαστε για να φτάσουμε σε ένα συμπέρασμα, αλλά δεν θα υποχωρήσουμε από τις κόκκινες γραμμές μας.\nΟ Γ. Βαρουφάκης χαρακτήρισε το συνταξιοδοτικό «κομβικό σημείο» της διαπραγμάτευσης, λέγοντας ότι η κυβέρνηση είναι αποφασισμένη να προστατεύσει όλους εκείνους για τους οποίους θα υπήρχαν μεγάλες απώλειες, αν εφαρμοζόταν η συμφωνία προς την οποία βάδιζε η προηγούμενη κυβέρνηση με τους δανειστές. Ο Έλληνας υπουργός τόνισε ότι το ασφαλιστικό δεν μπορεί να είναι βιώσιμο, σε μια χώρα με τόσο υψηλά ποσοστά ανεργίας και τόσο υψηλά ποσοστά μη δηλωμένης εργασίας. Όπως είπε, για να καταστεί βιώσιμο το ασφαλιστικό, χρειάζεται ενίσχυση της μεγέθυνσης, εξορθολογισμός των ασφαλιστικών ταμείων και σημαντική μείωση των πρόωρων συνταξιοδοτήσεων.\nEUROGROUP ΓΙΑΝΗΣ ΒΑΡΟΥΦΑΚΗΣ


ΜΠΑΣΑΚΣΕΧΙΡ – ΠΑΝΑΘΗΝΑΪΚΟΣ 0-1 «Ευρωπαίος» Παναθηναϊκός… με καθυστέρηση! – Sport24 Πάτρας\nΜΠΑΣΑΚΣΕΧΙΡ – ΠΑΝΑΘΗΝΑΪΚΟΣ 0-1 «Ευρωπαίος» Παναθηναϊκός… με καθυστέρηση!\nΟ,τι δεν έκανε στην Πορτογαλία απέναντι στην Εστορίλ, πριν από 10 μέρες για τη 2η αγωνιστική των ομίλων του Europa League, το έκανε στην Κωνσταντινούπολη σε φιλικό. Ο λόγος για τον Παναθηναϊκό, ο οποίος παρουσιάστηκε σοβαρός απέναντι στην Μπασακσεχίρ, την οποία νίκησε με 1-0, έχοντας αρκετά καλή εικόνα στο δεύτερο ημίχρονο.\nΜε δεδομένες τις 9 σημαντικές απουσίες – εκτός ήταν για διάφορους λόγους οι Κοτσόλης, Νάνο, Ζέκα, Πέτριτς, Πράνιτς, Σίλντενφελντ, Καρέλης, Μπεργκ αλλά και ο Μέντες, που ένιωσε ενοχλήσεις στο ζέσταμα και δεν αγωνίστηκε – το «πρόσημο» είναι σαφώς θετικό για τους «πράσινους», ιδίως από το 46′ και μετά.\nΚαι όλα αυτά απέναντι σε μια ομάδα που σαφώς δεν είναι… μεγαθήριο (ούτε, βέβαια, η Εστορίλ ήταν), ναι, μεν, είναι νεοφώτιστη στην Τουρκία, αλλά είναι και αήττητη μετά από 5 αγώνες (1 νίκη, 4 ισοπαλίες ο απολογισμός της) και με 7 βαθμούς είναι στην 7η θέση, στο -4 από την πρωτοπόρο Μπεσίκτας.\nΣτα κέρδη, λοιπόν, πέρα από την καλή παρουσία στο δεύτερο 45λεπτο, όταν και σημειώθηκε το γκολ του Ντίνα, η πολύ καλή παρουσία του Λουκ Στιλ, που έκανε τρεις πολύ καλές επεμβάσεις, δείχνοντας ότι είναι σε καλή κατάσταση (χωρίς να λείπουν κάποιες «δυσκολίες» στις σέντρες) και διατηρώντας ανέπαφη την εστία του και στην 5η εμφάνισή του (φιλική και επίσημη) με τα «πράσινα».\n«Μουδιασμένο» πρώτο ημίχρονο\nΟ Αναστασίου επέλεξε σύστημα 4-3-3 σε όλη τη διάρκεια του αγώνα. Μπροστά από τον Στιλ, οι Σπυρόπουλος, Χουχούμης, Τριανταφυλλόπουλος και Κουτρουμπής ήταν στην άμυνα. Λαγός, Δώνης και Μπούι αποτέλεσαν την τριάδα του κέντρου, με τους Μπαϊράμι, Ντίνα και Κλωναρίδη στην επίθεση.\nΣτο πρώτο ημίχρονο ο Παναθηναϊκός δεν ήταν καλός. Ναι, μεν, δεν απειλήθηκε από τους Τούρκους (είχαν μόνο ένα άστοχο σουτ του Σοκουλού στο 11′ και ένα παραλίγο αυτογκόλ του Τριανταφυλλόπουλου στο 18′), ωστόσο οι «πράσινοι» δεν δημιούργησαν ούτε μία καλή φάση. Οι ακραίοι αμυντικοί ανέβαιναν συχνά, αλλά δεν είχαν βοήθειες και έτσι το 0-0 «σφράγισε» τις προσπάθειες των δύο ομάδων.\nΒελτίωση με Ατζαγκούν\nΣτο δεύτερο ημίχρονο η είσοδος του Ατζαγκούν αντί του Μπαϊράμι αλλά προφανώς και οι παραινέσεις Αναστασίου στα αποδυτήρια βελτίωσαν άρδην την εικόνα των «πράσινων». Ο Παναθηναϊκός ήταν αρκετά πιο επιθετικός, κράτησε περισσότερο την μπάλα, απείλησε με το «τσαφ» του Ντίνα στο 47′ και σκόραραν με τον ίδιο, μετά από «προσφορά» του Τούρκου τερματοφύλακα, Σεϊλάν.\nΟι «πράσινοι» είχαν άλλες τέσσερις μεγάλες ευκαιρίες, με τους Μπούι και Δώνη (65′), Κουτρουμπή (70′), Αγγελόπουλο (78′, ο νεαρός μπήκε ως αλλαγή και είχε ένα πολύ ωραίο σουτ) και Κλωναρίδη (90′). Στο ίδιο διάστημα και οι Τούρκοι είχαν επιθετικότητα, αλλά στις τρεις ευκαιρίες που δημιούργησαν, ο Στιλ έδωσε τη λύση με ωραίες επεμβάσεις στο 54′ (σουτ του Ουκάρ), στο 76′ (απευθείας σουτ του Περμπέτ) και 90’+1′ (δύσκολη κεφαλιά του Ακίν).\nΣΚΟΡΕΡ: 59′ Ντίνας\nΚΙΤΡΙΝΕΣ: 33′ Χουχούμης, 49′ Λαγός, 86′ Μπούρμπος\nΜΠΑΣΑΚΣΕΧΙΡ: Σεϊλάν, Ουκάρ, Αϊχάν (35′ Αράτς), Κανσέβ, Οζντορούν (61′ Τομ), Ακτσάι, Τεκντερίμ (76′ Γιλντίζ), Σοκολού (61′ Ντόκα), Μοσορό (61′ Μπιτντάλ), Πεκτούρκ (61′ Ακίν), Σεντούρκ.\nΠΑΝΑΘΗΝΑΪΚΟΣ: Στιλ, Σπυρόπουλος (46′ Μπούρμπος), Χουχούμης, Τριανταφυλλόπουλος (46′ Ρισβάνης), Κουτρουμπής, Λαγός, Δώνης, Μπούι (74′ Αγγελόπουλος), Μπαϊράμι (46′ Ατζαγκούν), Ντίνας, Κλωναρίδης.\nΠροηγούμενο άρθρο ΣΥΝΕΧΙΖΟΝΤΑΙ ΤΑ ΠΡΟΒΛΗΜΑΤΑ ΣΤΟΝ ΠΑΝΑΘΗΝΑΪΚΟ Νοκ-άουτ και ο Διαμαντάκος!\nΕπόμενο άρθρο ΦΙΝΛΑΝΔΙΑ - ΕΛΛΑΔΑ 1-1 Το πείραμα Ρανιέρι με Καρέλη πέτυχε, αλλά...\n«Η χειρότερη βραδιά, στο χειρότερο σημείο»\nΠαναγιώτης Παπαδόπουλος: «Δεν κερδίζεις μόνο με τα λόγια»\nΣκορδίλης: “Έχουμε δύο ήττες από τον Προμηθέα, να το αλλάξουμε και να φτάσουμε στη νίκη”\nΣυλλήψεις επτά ατόμων για τα επεισόδια στο Πανηλειακός-Παναχαϊκή


Greek Fitness Women and Athletes: ΜΙΑ ΛΕΞΗ ΜΟΝΟ! ΝΤΡΟΠΗ!!\nΗ Μαρία Χατζηνικολάου συγκλονίζει μιλώντας στο gazzetta.gr για τα επεισόδια στον αγώνα Μαρκόπουλου-Παναθηναϊκού, τονίζοντας ότι οι κουκουλοφόροι τραυμάτισαν κυρίως τις ψυχές των παιδιών!\nΗ αθλήτρια της ομάδας βόλει του Παναθηναϊκού, έζησε και τα τραγικά επεισόδια στην Λαυρίου το 2007 που οδήγησαν στην δολοφονία του Φιλόπουλου και εύχεται να μην ξαναζήσει κάτι τέτοιο, ενώ αναφέρεται και στα παιδιά που ήταν χθες στο γήπεδο.\nΜαρία πες μας τι έγινε στο κλειστό του Μαρκόπουλου;\n«Περίπου 50 άτομα μπήκαν στο γήπεδο στην αρχή του αγώνα με ρόπαλα, πέτρες και κροτίδες. Αρχισαν την επίθεση στους οπαδούς του Παναθηναϊκο του, αλλά στη συνέχεια απειλούσαν οποιονδήποτε έβρισκαν μπροστά τους».\n«Επικράτησε πανικός. Εμείς αμέσως τρέξαμε να κρυφτούμε, γιατί όταν μπαίνει κάποιος με τέτοια οργή και ρίχνει αντικείμενα προς κάθε κατεύθυνση, σίγουρα κινδυνεύουμε και ψάξαμε κάπου να κρυφτούμε. Προστατευτήκαμε σε ένα μικρό δωμάτιο μέχρι να ηρεμήσουν τα πράγματα».\nΣτο γήπεδο δεν ήταν μόνο απλοί φίλαθλοι αλλά και οικογένειες...\n«Αυτό ήταν το χειρότερο. Δεν είμαι μάνα, αλλά εάν ήμουν μάνα, δεν θα άφηνα το παιδί μου, όχι μέσα να μπει στα γήπεδα, αλλά ούτε απ' έξω να περάσει. Δεν μπορεί ένα παιδάκι να βλέπει τέτοιες εικόνες σε αγώνα γυναικείου βόλεϊ. Είναι απαράδεκτο να κινδυνεύουν παιδιά. Ολοι κινδυνεύσαμε, αλλά πολύ περισσότερο κινδύνεψε η ψυχή των παιδιών με όσα είδαν στο γήπεδο».\nΞέρεις εάν τραυματίστηκε κάποια αθλήτρια;\n«Οχι, κανείς δεν τραυματίστηκε σοβαρά, μόνο κάποιοι μικροτραυματισμοί υπήρχαν. Εύχομαι να είναι τα τελευταία επεισόδια που ζω. Εζησα και τα γεγονότα της ΄Λαυρίου και δεν θέλω ποτέ να ξαναζήσω κάτι ανάλογο...»\nΓιατί πιστεύεις ότι γίνονται τόσο σοβαρά επεισόδια σε αγώνα γυναικείου βόλει. Μήπως λόγω της έλλειψης ισχυρής αστυνόμευσης;\n«Είναι η μόνη λογική εξήγηση. Εχουν γίνει στο χώρο μας, τα χειρότερα επεισόδια, επειδή δεν υπάρχουν ισχυρές αστυνομικές δυνάμεις σε σχέση με άλλους αγώνες, άλλων αθλημάτων...»\nΑναρτήθηκε από Amazon Queen στις 12:57 μ.μ.


Η παράταση του διδακτικού έτους είναι ένα ενδεχόμενο που εξετάζεται\nΑρχική σελίδαΠαιδείαΗ παράταση του διδακτικού έτους είναι ένα ενδεχόμενο που εξετάζεται\nΑνοιχτό άφησε το ενδεχόμενο να παραταθεί το σχολικό έτος άφησε η υφυπουργός Παιδείας Ζέττα Μακρή.\n«Η παράταση του διδακτικού έτους είναι ένα ενδεχόμενο το οποίο εξετάζεται. Όταν αποφασιστεί θα ανακοινωθεί επισήμως» υπογράμμισε μιλώντας στον ραδιοφωνικό σταθμό «Παραπολιτικά». Εξήγησε ότι δεν μπορεί κάποια απόφαση να θεωρηθεί ειλημμένη.\n«Το υπουργείο Παιδείας επεξεργάζεται σχέδια για να καλυφθεί πληρέστερα η ύλη, να γίνουν οι επαναλήψεις όπου και αν χρειάζεται και τελικές αποφάσεις θα ανακοινωθούν από το υπουργείο» ανέφερε.\nΣχετικά με τις Πανελλαδικές η Ζέττα Μακρή είπε ότι «όλες οι αποφάσεις θα ανακοινωθούν από το υπουργείο Παιδείας. Εγώ θα επαναλάβω τη δήλωση του πρωθυπουργού ότι στόχος είναι οι Πανελλαδικές να γίνουν στη συγκεκριμένη ώρα που έχει προγραμματιστεί».\nΓια την ύλη των Πανελλαδικών σημείωσε:\n«Σε ό,τι αφορά την ύλη της Γ’ Λυκείου έχει ανακοινωθεί τον προηγούμενο μήνα η μείωση κατά 30%. Σε ό,τι αφορά την ύλη των άλλων τάξεων το υπ. Παιδείας έχει πλήρη εικόνα καθημερινά διότι είναι υποχρεωμένοι οι εκπαιδευτικοί με κάθε πρόσφορο τρόπο να καταχωρίζουν τα κεφάλαια τα οποία έχουν διδάξει. Επειδή ακριβώς λόγω των συνθηκών δεν υπήρξαν περίπατοι, δεν υπήρξαν εκδρομές, δεν υπήρξαν τόσοι περισπασμοί, η ύλη εν πολλοίς έχει καλυφθεί νωρίτερα».\nΑκούστε μετά το 4:00:


Από τον Ζορζ Πομπιντού στον Εμανουέλ Μακρόν | naftemporiki.gr\nΑπό τον Ζορζ Πομπιντού στον Εμανουέλ Μακρόν\nΤρίτη, 20 Ιουνίου 2017 12:46\nΤις τελευταίες ημέρες οι αγορές σημείωσαν άνοδο και οι αποδόσεις των ομολόγων υποχώρησαν. Ο επικεφαλής μεγάλης επιχείρησης με έδρα το Παρίσι κάνει λόγο για νέα αισιοδοξία στη γαλλική οικονομία με τη νίκη Μακρόν.\nΌπως ο τραπεζίτης που έβγαλε τη Γαλλία από τις αγκυλώσεις του γκολισμού, άνοιξε νέους δρόμους στη χώρα του, τον ίδιο ρόλο καλείται να παίξει και ο νέος Γάλλος πρόεδρος.\nΟ Ζορζ Πομπιντού (1911-1974), δεξί χέρι του στρατηγού ντε Γκολ, υπήρξε πρωθυπουργός στη χώρα του από το 1962 έως το τέλος του 1968 και μετά την παραίτηση του στρατηγού εξελέγη πρόεδρος το 1969. Απεβίωσε τέσσερα χρόνια αργότερα από μία σπάνια νόσο των οστών. Δάσκαλος και τραπεζίτης, άνθρωπος με μεγάλη κουλτούρα, κατά ομολογία φίλων και αντιπάλων του αναμόρφωσε τη Γαλλία και, εγκαταλείποντας τον γκολικό αντιαμερικανισμό, την έφερε στις πρώτες θέσεις των παγκόσμιων δυνάμεων.\nΑπό την πλευρά του ο νέος πρόεδρος της Γαλλίας, Εμανουέλ Μακρόν, υπήρξε και αυτός τραπεζίτης, διαθέτει ισχυρή κουλτούρα, η δε σύζυγός του είναι δασκάλα. Αρκετές ομοιότητες με τον Πομπιντού, λένε κάποιοι Γάλλοι που γνώρισαν τη Γαλλία του τέλους της δεκαετίας του 1960, καταγράφοντας τις τότε προσδοκίες των Γάλλων επιχειρηματιών για μία ριζική αλλαγή παραγωγικής πολιτικής.\nΚάτι παρόμοιο συμβαίνει και σήμερα. Οι περισσότεροι Γάλλοι επιχειρηματίες και επικεφαλής μεγάλων επιχειρήσεων τρέφουν σοβαρές ελπίδες ότι, μετά την κοινοβουλευτική ισχυροποίηση του νέου προέδρου, η χώρα θα μπει στα μονοπάτια της επιτυχίας. Κυρίως δε θέλουν να πιστεύουν ότι θα ανταποκριθεί στις προκλήσεις της ψηφιακής εποχής, που είναι αυτή της ταχύτητας και της γνώσης.\nΩς φαίνεται, οι εξελίξεις επιβεβαιώνουν τις προσδοκίες. Τις τελευταίες ημέρες οι αγορές σημείωσαν άνοδο και οι αποδόσεις των ομολόγων υποχώρησαν. Ο επικεφαλής μεγάλης επιχείρησης με έδρα το Παρίσι κάνει λόγο για νέα αισιοδοξία στη γαλλική οικονομία με τη νίκη Μακρόν. Οι δείκτες επιχειρηματικής εμπιστοσύνης βελτιώνονται. Έρευνα της ΙHS Market στις 21 Απριλίου είχε καταγράψει τον δέκατο συνεχή μήνα ανόδου στη δραστηριότητα των επιχειρήσεων. Τα στοιχεία του γαλλικού ΑΕΠ για το πρώτο τρίμηνο της χρονιάς αναμένεται να καταγράψουν άνοδο 1,3% έναντι του προηγούμενου έτους, σε αύξηση έναντι του 1,1% του προηγούμενου τριμήνου.\n«Έχουμε εμπιστοσύνη στον νέο πρόεδρο» τονίζει ο Μπερτράν Κολόμπ, κορυφαία επιχειρηματική προσωπικότητα της Γαλλίας και προσθέτει ότι θα υπάρξουν θετικές εξελίξεις και στο ευρωπαϊκό επιχειρείν. Προφανώς δε ο πρώην πρόεδρος του ομίλου Λαφάρζ γνωρίζει καλά για ποιο πράγμα μιλάει.\nΣτο πρόγραμμα του Εμανουέλ Μακρόν περιλαμβάνεται μείωση της φορολογίας των εταιρειών, αλλά και περικοπή των δημοσίων δαπανών (αν και μικρότερη από εκείνη που υποσχόταν ο Φρανσουά Φιγιόν στο δικό του πρόγραμμα), καθώς και απλοποίηση του πολύπλοκου, πανάκριβου συνταξιοδοτικού συστήματος της Γαλλίας. Επίσης, εξίσου σημαντικό για την επιχειρηματικότητα, ο Μακρόν υποσχέθηκε να συνεχίσει τις προσπάθειες που είχε καταβάλει στο -σύντομο- πέρασμά του ως υπουργός Οικονομικών, ώστε να χαλαρώσουν οι περιορισμοί στα εργασιακά, που συντηρούν υψηλά επίπεδα ανεργίας στη Γαλλία. Για τις επιχειρήσεις, προτεραιότητα έχει το θέμα της θέσπισης οροφής στις αποζημιώσεις απολύσεων. Μολονότι στις προεκλογικές του τοποθετήσεις ο νέος πρόεδρος ανέφερε ότι δεν θα αγγίξει την εβδομάδα των 35 ωρών (που καθιέρωσαν οι Γάλλοι Σοσιαλιστές το 2000-2002), μιλά για μία προσέγγιση «γερμανικού τύπου» στις ρυθμίσεις της αγοράς εργασίας, με επιχειρησιακές συμβάσεις μεταξύ συνδικαλιστών και εταιρειών αντί για τις συλλογικές διαπραγματεύσεις σε εθνικό επίπεδο. Κάτι τέτοιο θα μείωνε την επίδραση των αντίστοιχων εθνικών συνδικαλιστικών ενώσεων, που συχνά είναι μαχητικότερες από τις τοπικές.\nΠέρα από αυτά, οι σχεδιασμοί Μακρόν να περικοπεί η υψηλή φορολογική πίεση (στη Γαλλία το Δημόσιο δαπανά 57% του ΑΕΠ, δηλαδή περισσότερα από ό,τι σε οποιαδήποτε άλλη πλούσια χώρα), ενθουσιάζουν επιχειρηματίες και επενδυτές. Προωθούμενες από τον Μακρόν μεταβολές θα μπορούσαν να διοχετεύσουν κεφάλαια στις μικρότερες επιχειρήσεις, όπως οι startups, που ο ίδιος είχε υποστηρίξει και κατά την υπουργική του θητεία.\nΗ Γαλλία μπορεί, έτσι, να βρει μία από τις πρώτες θέσεις στον νέο διεθνή καταμερισμό της εργασίας. Παράλληλα δε να βοηθήσει και την Ευρώπη προς την κατεύθυνση αυτή. Το ερώτημα όμως, μετά τον θρίαμβο του προεδρικού κόμματος «Εμπρός» στις βουλευτικές εκλογές, είναι το πόσο γρήγορα θα προχωρήσουν οι μεταρρυθμίσεις πριν αρχίσει η φθορά.\nΑΠΟΨΕΙΣ ΓΑΛΛΙΑ - ΟΙΚΟΝΟΜΙΑ ΓΑΛΛΙΑ


«Να βοηθήσουμε τον κόσμο για να αγωνιστούμε» | Δρόμος της Αριστεράς\nΑρχική κοινωνία η άλλη Θεσσαλονίκη «Να βοηθήσουμε τον κόσμο για να αγωνιστούμε»\nΣημαντικά τα πρώτα βήματα του Κοινωνικού Ιατρείου Αλληλεγγύης. Του Τάσου Γκούβα\nΑπό τις 7 Νοεμβρίου άνοιξε τις πόρτες του στην Θεσσαλονίκη το Κοινωνικό Ιατρείο Αλληλεγγύης. Ένα ιατρείο που παρέχει δωρεάν ιατροφαρμακευτική περίθαλψη σε ανασφάλιστους Έλληνες και μετανάστες και στεγάζεται σε ένα χώρο παραχωρημένο από το Εργατικό Κέντρο Θεσσαλονίκης. Ένα ιατρείο που, ανταποκρινόμενο στις ανάγκες των ημερών μας, κάνει πράξη την έννοια της αλληλεγγύης.\n«Η πρωτοβουλία αυτή πάρθηκε από τη συλλογικότητα των υγειονομικών που στήριξε πέρσι τη μεγάλη απεργία των μεταναστών απεργών πείνας. Σκεφτόμασταν πώς να δώσουμε μια δική μας απάντηση απέναντι στην επίθεση που δεχόμαστε καθημερινά και πιο συγκεκριμένα στην επίθεση που δέχεται ο χώρος της υγείας. Έτσι λοιπόν πήραμε την πρωτοβουλία να στήσουμε ένα ιατρείο που θα παρέχει δωρεάν υπηρεσίες σε όλους τους ανασφάλιστους συμπολίτες μας, Έλληνες και μετανάστες» μάς λέει ο Στρατής Πλωμαρίτης, ιατρός και μέλος της πρωτοβουλίας, και συνεχίζει: «Οι ανάγκες του κόσμου είναι τόσες πολλές και γι’ αυτό προσπαθούμε οι υπηρεσίες μας να δίνονται σε ανασφάλιστους, αυτούς που δεν καλύπτονται καθόλου από το εθνικό σύστημα υγείας, που τα κενά του κράτους τούς αφήνουν στην απόλυτη ανάγκη».\nΑπό τον πρώτο κιόλας μήνα λειτουργίας οι ενδείξεις λένε πως τέτοιες πρωτοβουλίες είναι τουλάχιστον αναγκαίες. «Η επισκεψιμότητα στα ιατρεία είναι πάρα πολύ μεγάλη, στο παθολογικό συγκεκριμένα πέρασαν τουλάχιστον 200 άτομα, ενώ ανάλογα κινούνται και τα υπόλοιπα ιατρεία. Οι ανάγκες είναι πάρα πολλές, μακάρι να υπάρξουν κι άλλες τέτοιες προσπάθειες. Ο κόσμος δεν αντέχει άλλο.» Ενδιαφέρον όμως παρουσιάζει και η σύνθεση τον επισκεπτών: «Είχαμε κατά νου, ξεκινώντας, ότι η πλειοψηφία θα ήταν μετανάστες. Όμως διαψευστήκαμε. Η πλειοψηφία είναι Έλληνες άνεργοι, άτομα που έχουν βγει στην αγορά εργασίας ανασφάλιστοι και πολλοί ελεύθεροι επαγγελματίες που έκλεισαν τις επιχειρήσεις τους.»\nΒασικό χαρακτηριστικό αυτής της κίνησης είναι η αλληλεγγύη, η έμπρακτη αλληλεγγύη, που όπως φαίνεται ο λαός την έχει ανάγκη και την αγκαλιάζει. Ο κ. Πλωμαρίτης τονίζει: «Είμαστε αλληλέγγυοι σε όσους το εθνικό σύστημα υγείας έχει ξεγραμμένους, σε όλους αυτούς για τους οποίους η υγεία είναι άπιαστο προνόμιο. Δεν πρόκειται για απλή φιλευσπλαχνία, αλλά για έμπρακτη αλληλεγγύη. Όταν λέμε έμπρακτη αλληλεγγύη εννοούμε ότι με αυτούς τους ανθρώπους είμαστε δίπλα, όχι μόνο στην ανάγκη αλλά στον αγώνα για την υγεία. Δεν είμαστε λοιπόν απλοί φιλάνθρωποι αλλά αλληλέγγυοι και στους αγώνες.»\nΌπλο η αλληλεγγύη\nΓια τον συντονισμό και τη λειτουργία του εγχειρήματος, αλλά και την επαφή με άλλα κινήματα, αναφέρει κλείνοντας: «Σαν ομάδα, συμμετέχουμε στα κινήματα Δεν Πληρώνω, σε πρωτοβουλίες ενάντια στα χαράτσια και σε άλλες κοινωνικές ομάδες. Μέχρι στιγμής δεν υπάρχει κάποια συνεργασία με άλλες ομάδες. Στην πόλη μας δεν υπάρχουν άλλες αντίστοιχες πρωτοβουλίες στον τομέα της υγείας. Μόνο σε επίπεδο ΜΚΟ δραστηριοποιούνται οι Γιατροί του Κόσμου. Υπάρχει εδώ μια βασική διαφορά με τις ΜΚΟ: το γεγονός της εθελοντικής προσφοράς από τον συνάνθρωπο. Αυτό που βλέπουμε απ’ την πρώτη στιγμή είναι πως οι συμπολίτες μας έχουν αγκαλιάσει το εγχείρημα. Το φαρμακείο που λειτουργεί είναι πλήρες (χρησιμοποιούμε και αποθήκη για τα φάρμακα πλέον) από συμπολίτες που φέρνουν ό,τι περίσσεψε στα ντουλάπια τους, ή που προσφέρουν ό,τι μπορούν από το υστέρημά τους. Αυτό που μας έκανε αμέσως ευχάριστη εντύπωση είναι ο μεγάλος αριθμός συμπολιτών που προσφέρουν εθελοντική εργασία και συμπληρώνουν έτσι απαραίτητες ανάγκες, όπως στη γραμματεία, τα ραντεβού κ.λπ. Το μήνυμα που εμείς παίρνουμε από αυτόν τον πρώτο μήνα, και θέλουμε να το τονίσουμε, είναι πως η αλληλεγγύη μεταξύ των πολιτών είναι εδώ, και είναι ισχυρή. Και αυτό είναι ένα πολύ ελπιδοφόρο μήνυμα απέναντι στην αδιάκοπη επίθεση που δεχόμαστε καθημερινά».\nΤο ιατρείο στεγάζεται στην οδό Αισώπου 24. Καθημερινά λειτουργεί παθολογικό ιατρείο, τρεις φορές την εβδομάδα παιδιατρικό και οδοντιατρείο και από μια φορά νευρολογικό και ψυχιατρικό. Παράλληλα λειτουργεί και δωρεάν φαρμακείο για τους ασθενείς.


Άνοια: Τί είναι και πως να την αναγνωρίσετε στα αγαπημένα σας πρόσωπα - Βασίλης Γεωργαλάκης\nHomeBlog Άνοια: Τί είναι και πως να την αναγνωρίσετε στα αγαπημένα σας πρόσωπα\nΆνοια: Τί είναι και πως να την αναγνωρίσετε στα αγαπημένα σας πρόσωπα\nΗ «Άνοια» αναφέρεται σε μια σειρά εγκεφαλικών παθήσεων που εμφανίζονται στην τρίτη ηλικία και προκαλούν προβλήματα στην μνήμη, την σκέψη και την επικοινωνία. Η πιο συχνή μορφή άνοιας είναι η νόσος Alzheimer.\nΤα συμπτώματα της άνοιας εξελίσσονται σταδιακά και γι’αυτό είναι δύσκολο να τα αναγνωρίσει κανείς αμέσως. Τα οικεία πρόσωπα του ασθενούς είναι καλό να έχουν υπόψη τους την πιθανότητα εμφάνισης της διαταραχής ωστε να παρατηρούν τα πρώτα σημάδια.\nΈτσι λοιπόν, στο αρχικό στάδιο της άνοιας γίνονται κάποιες αλλαγές στην συμπεριφορά και την σκέψη. Το αγαπημένο σας πρόσωπο μπορεί να μπερδεύεται έυκολα, να ξεχνά κάποιες πληροφορίες και να κάνει λάθη απροσεξίας, που αν εκληφθούν ως τέτοια μπορεί να είναι επικίνδυνα για το ίδιο το άτομο. Μπορεί για παράδειγμα να ξεχάσει ένα φως αναμμένο, αν όμως θεωρηθεί απλή απροσεξία, και δεν δοθεί η απαραίτητη προσοχή, την επόμενη φορά μπορεί να ξεχάσει να κλειδώσει το σπίτι ή να σβήσει το μάτι της κουζίνας. Ακόμα, έχουν παρατηρηθεί αλλαγές στην προσωπικότητα του ατόμου. Μπορεί για παράδειγμα ένας άλλοτε ευγενικός άνθρωπος, να γίνει “κακότροπος” και αγενής. Άλλες φορές εμφανίζονται προβλήματα στο λόγο, που εκδηλώνονται με αδυναμία του ατόμου να μιλήσει με συνοχή.\nΣε μετέπειτα στάδια, το άτομο μπορεί να δυσκολεύεται να αναγνωρίσει πρόσωπα, ακόμα και τα οικεία, να βρεί ή να κατανοήσει κάποιες λέξεις ακόμα και να θυμηθεί την χρονολογία.\nΌταν παρατηρείτε συχνά τέτοια “λαθάκια” του πρώτου σταδίου, που δεν συνέβαιναν παλιότερα, είναι καλό να απευθυνθείτε σε κάποιον ειδικό. Μπορείτε αρχικά να επικοινωνήσετε με έναν ιατρό ο οποίος θα σας συμβουλέψει ως προς την φαρμακευτική αγωγή ή την φροντίδα κατ’οίκον που μπορεί να χρειάζεται. Είναι καλό να είστε υπομονετικοί και να αποφεύγετε τους διαπληκτισμούς προς το αγαπημένο σας πρόσωπο. Οι ειδικοί θα σας ενημερώσουν σχετικά με τις δυσκολίες που αντιμετωπίζουν τα άτομα με άνοια στην καθημερινότητά τους, όπως στην προσωπική τους υγιεινή, στα γεύματα και στις δουλειές του σπιτιού και θα σας καθοδηγήσουν στο πως μπορείτε να τους βοηθήσετε. Σε κάθε περίπτωση είναι σημαντικό να φροντίσετε και τις δικές ανάγκες και να παίρνετε και εσείς υποστήριξη για την φροντίδα του ατόμου.


Αφιέρωμα: Τα αγαπημένα μας νησιά | Celestyal Cruises\nΑφιέρωμα: Τα αγαπημένα μας νησιά\nΠέντε δημοσιογράφοι γράφουν για τις εμπειρίες τους από τους προορισμούς που μπορείς να επισκεφτείς με τη Celestyal Cruises.\nΣτην Ελλάδα έχουμε το απίστευτο προνόμιο να διαθέτουμε τόσα πολλά νησιά, πού όταν μας ρωτούν ποιο είναι το αγαπημένο μας, να δυσκολευόμαστε να απαντήσουμε. Άλλα τα αγαπάμε γιατί είναι από εκεί η καταγωγή μας, αλλά γιατί εκεί κάναμε τις πρώτες μας διακοπές και άλλα γιατί επιστρέφουμε εκεί ξανά και ξανά.\nΣε αυτό το κείμενο θα μιλήσουμε για τα αγαπημένα μας νησιά από αυτά που μπορείς να επισκεφτείς κάνοντας κάποια από τις κρουαζιέρες όπως το «Ειδυλλιακό Αιγαίο» και το «Μυθικό Αρχιπέλαγος» που διοργανώνει και αυτό το καλοκαίρι η Celestyal.\nΠέντε δημοσιογράφοι επιλέγουν το αγαπημένο τους νησί και μας εξηγούν το γιατί.\nΗ Πάτμος για τον Γιώργο\nΗ Πάτμος βρίσκεται στην κατάλληλη απόσταση από τον Πειραιά. Τόσο κοντά ώστε το ταξίδι να μην είναι κουραστικό και τόσο μακριά ώστε να μην βρίσκεται μεταξύ των πρώτων προορισμών που σου έρχονται στο μυαλό αν έχεις στην διάθεσή σου μόλις 2-3 μέρες για να ταξιδέψεις. Αυτό βοηθά το νησί να μην είναι έχει ποτέ περισσότερο κόσμο από όσο πρέπει στις παραλίες του -όπως το Λιβάδι, τα Βαγιά, τον Κάμπο- ώστε να μπορώ να απολαμβάνω τα γαλανά νερά και τη χρυσή τους άμμο. Το βράδυ, όμως, αν θέλω πολυκοσμία και διασκέδαση μεταφέρομαι στη Χώρα της Πάτμου, η οποία περιβάλλεται από τείχη. Εκεί υπάρχουν πολλές επιλογές για καλή κουζίνα, cocktails, αλλά και bar για χορό μέχρι το πρωί. Στα must του νησιού που πρέπει να επισκεφτεί κάθε ταξιδιώτης στην Πάτμο είναι το μοναστήρι του Αγίου Ιωάννη του Θεολόγου, το οποίο στέκεται από το 1088 μ.Χ. στο λόφο της Χώρας και θυμίζει βυζαντινό κάστρο. Τον Αύγουστο θα επισκεφτώ την Πάτμο για τρίτη φορά τα τελευταία έξι χρόνια.\nΗ Ρόδος για τον Βασίλη\nΌπως κάθε Αθηναίος που σέβεται τον εαυτό του, στη Ρόδο πήγα για πρώτη φορά στην πενταήμερη. Οπότε εκείνη η πρώτη φορά, δεν μετράει. Ο έρωτάς μου για το Νησί των Ιπποτών ξεκίνησε την επόμενη χρονιά, όπου με κάλεσε μια φίλη μου που σπούδαζε εκεί νηπιαγωγός. Με πήγε στην ακρόπολη της Λίνδου, στην κοιλάδα με τις πεταλούδες, στην μεσαιωνική πόλη της Ρόδου, στην αρχαία πόλη της Καμείρου. Δεν μου πήρε πάνω από 2-3 μέρες για να συνειδητοποιήσω ότι η Ρόδος της πενταήμερης με την Ρόδο που γνώρισα την επόμενη χρονιά δεν είχαν καμία σχέση. Είναι ξεκάθαρο πλέον στο μυαλό μου πως η Ρόδος είναι και κοσμοπολίτισσα και μοναχική, ανάλογα ποια σημεία της θα επισκεφτείς. Για αυτό, άλλωστε, είναι κάμποσα τα καλοκαίρια που έχω επισκεφθεί τη Ρόδο είτε γιατί ήθελα να ξεφαντώσω είτε γιατί ήθελα να απομονωθώ.\nΗ Κρήτη για την Μαρία\nΚατάγομαι από την Κρήτη και συγκεκριμένα τον Άγιο Νικόλαο, οπότε όπως καταλαβαίνετε δεν μπορώ να είμαι αντικειμενική. Αυτό, όμως, δεν μου στερεί το δικαίωμα να πιστεύω ακράδαντα πως το Λασίθι είναι το πιο όμορφο μέρος στον κόσμο. Το Λασίθι έχει όλες τις ομορφιές της Κρήτης (μαγικές παραλίες, ξεχωριστή κουζίνα, φιλόξενους ανθρώπους) συν πυκνή βλάστηση. Δεν είναι τυχαίο, άλλωστε, που στο Λασίθι έχουμε και το Φοινικόδασος στο Βάι. Όσον αφορά τον Άγιο Νικόλαο, τι να πρωτοπώ; Ότι έχει το ωραιότερο λιμάνι στην Ελλάδα; Ότι η λίμνη Βουλισμένη είναι γεμάτη ιστορίες που πρέπει να ακούσεις από τους ντόπιους; Ότι η πόλη είναι γεμάτη από σκάλες που έχουν σχεδιάσει διαφορετικοί αρχιτέκτονες μιας και είναι χτισμένη πάνω σε λόφο; Θα τα πω όλα και θα σας προτρέψω να επισκεφτείτε τον Άγιο Νικόλαο. Μόνο κερδισμένοι θα βγείτε. Τόσο εσείς όσο και το Instagram σας.\nΗ Κύπρος για τον Θανάση\nΜαγικά τα νησιά του Ιονίου, φανταστικά αυτά του Αιγαίου, αλλά συγνώμη, σαν την Κύπρο δεν έχει. Ξεκαθαρίζω πως δεν έχω κανένα δεσμό αίματος με την Κύπρο, αλλά δύο επισκέψεις μου στο νησί και συγκεκριμένα στην Λεμεσό με έχουν κάνει να την τοποθετήσω μεταξύ των πιο αγαπημένων μου περιοχών για διακοπές. Ήδη με σκέφτομαι να πλησιάζω το λιμάνι της με ένα από τα κρουαζιερόπλοια της Celestyal Cruises στο πλαίσιο της κρουαζιέρας «Μυθικό Αρχιπέλαγος» και να προγραμματίζω πού θα πάω για ποτό, να κολυμπάω στην παραλία Κουρίου, να απολαμβάνω θαλασσινά πλάι στο κύμα. Αν δεν είχατε μέχρι σήμερα την ευκαιρία να πάτε στην Κύπρο, αυτή η κρουαζιέρα είναι η ευκαιρία σας.\nΗ Μήλος για την Αιμιλία\nΜοναδικές παραλίες, τοπία που κόβουν την ανάσα και γεύσεις που θα ικανοποιήσουν ακόμα και τον πιο απαιτητικό ουρανίσκο. Η Μήλος τα έχει όλα και -πιστέψτε με- κάθε ταξιδιώτης που σέβεται τον εαυτό του πρέπει να την επισκεφτεί έστω μια φορά στη ζωή του. Το ηφαιστειακό νησί του Αιγαίου με τις μαγικές αντιθέσεις διαθέτει πάνω από 50 παραλίες με καταγάλανα νερά και λευκή αμμουδιά που σε μαγεύουν από το πρώτο λεπτό και συμπυκνώνουν με τον καλύτερο τρόπο το νόημα της λέξης «εμπειρία». Μέρη όπως το σεληνιακό και σχεδόν απόκοσμο Σαρακήνικο (που είναι και personal favorite), η γραφική Πλάκα με τα λιθόστρωτα σοκάκια και η Πολλώνια με τις μοναδικές ταβέρνες σε προκαλούν να τα εξερευνήσεις και να βιώσεις τις πιο αξέχαστες στιγμές της ζωής σου.\nΗ Σαντορίνη για την Ελένη\nΆγρια, ρομαντική, επιβλητική. Η Σαντορίνη είναι ξακουστή σε ολόκληρο τον κόσμο και όχι άδικα. Το νοτιότερο νησί των Κυκλάδων που προσελκύει επισκέπτες από κάθε γωνιά του πλανήτη απλώνει την ομορφιά του με περηφάνια πάνω στον άγριο βράχο και μας καλεί να το επισκεφθούμε ξανά και ξανά και να ανακαλύψουμε κάθε φορά και νέα μυστικά. Δεν θα ξεχάσω ποτέ την πρώτη φορά που επισκέφθηκα την Οία και τα γραφικά της μπαράκια, ούτε τις τοπικές λιχουδιές που δοκίμασα στο Φηροστεφάνι. Μα πάνω απ' όλα, δεν θα ξεχάσω ποτέ το μαγικό αυτό ηλιοβασίλεμα με θέα το ηφαίστειο, που τα λόγια και οι φωτογραφίες το αδικούν. Φέτος θα την επισκεφθώ για τρίτη φορά, στο πλαίσιο της κρουαζιέρας 7 διανυκτερεύσεων «Μυθικό Αρχιπέλαγος» που επέλεξα για τις διακοπές μου. Και είμαι σίγουρη ότι έχει πολλά ακόμα να μου δώσει.\nΗ Μύκονος για τον Ανέστη\nΜπορεί στο μυαλό όλων η Μύκονος να είναι συνώνυμη του κοσμοπολιτισμού και του πολυτελούς lifestyle, ωστόσο αν κάποιος την έχει επισκεφθεί αρκετές φορές (όπως εγώ) ξέρει ότι το «νησί των ανέμων» είναι πολλά περισσότερα. Τα κάτασπρα σπίτια της, τα στενά της σοκάκια, οι γραφικές της εκκλησίες και οι αμμουδερές της παραλίες συνθέτουν ένα σκηνικό μαγικό που αμέσως εντυπωσιάζει. Το νησί φυσικά φημίζεται για τη διασκέδαση που προσφέρει στους επισκέπτες του και όχι άδικα, καθώς οι επιλογές είναι αμέτρητες και για όλα τα γούστα: Beach bars για ξέφρενο χορό μέχρι το πρωί, ήσυχα μπαράκια στη Μικρή Βενετία για χαλάρωση με θέα τη θάλασσα και μοναδικά εστιατόρια σε όλη τη χώρα του νησιού που θα ικανοποιήσουν κάθε γούστο. Ωστόσο η Μύκονος δεν είναι μόνο αυτό. Στην ανατολική και τη βόρεια πλευρά του νησιού θα βρεις ήσυχους κολπίσκους με καταγάλανα νερά που θα σε μαγέψουν και ξεχωριστά ταβερνάκια με τοπικές λιχουδιές και ολόφρεσκους ψαρομεζέδες που θα σε κάνουν να δεις το νησί με άλλο μάτι.


Αναρτήθηκε από τον/την howareyoumum στις 6 Απριλίου 2016\nΤι λες; Θα τα φτιάξεις;\nΕγώ λέω οπωσδήποτε!\n3 υλικάπασχαλινά κουλουράκιαγλυκόεύκολαεύκολη συνταγήζαχαρούχοκουλουράκιαμπισκότα\nΠροηγούμενο άρθρο Τα emojis πασχαλινά αυγά σου, θα τρελάνουν κόσμο!\nΕπόμενο άρθρο Κάθισμα φαγητού, Chicco Polly 2 in 1.


Ποιες επεμβάσεις μπορούν να γίνουν με λαπαροσκόπηση; - ananeosi.gr\n3 επεμβάσεις μετά τον τοκετόεπεμβάσειςΕπεμβάσεις γεννητικής περιοχής\nΗ Λαπαροσκοπική χειρουργική εφαρμόζεται επιτυχώς εδώ και πολλά χρόνια για τη διάγνωση και θεραπεία διαφόρων παθολογικών καταστάσεων στην περιοχή της κοιλιακής και πυελικής κοιλότητας. Η λέξη Λαπαροσκόπηση προέρχεται από την λέξη «Λαπάρα» που σημαίνει κοιλιά και το ρήμα «σκοπώ» που σημαίνει βλέπω, κοιτάζω, παρατηρώ.\nΗ Λαπαροσκόπηση γίνεται με το Λαπαροσκόπιο, ένα ενδοσκοπικό όργανο που φέρει μια μικροσκοπική κάμερα, επιτρέποντας έτσι στον χειρουργό να παρακολουθεί τα εσωτερικά όργανα από μια οθόνη και με τη βοήθεια των υπόλοιπων εξαρτημάτων που χρησιμοποιούνται του δίδεται η δυνατότητα να πάρει φωτογραφίες, να συλλέξει βιοψίες ιστού και τώρα, με την προσθήκη του λέιζερ, να κόψει, να πήξει ή να βοηθήσει στην εξάτμιση του ιστού.\nΠοιες είναι οι γυναικολογικές επεμβάσεις που μπορούν να γίνουν με Λαπαροσκόπηση;\nΑνάμεσα στις επεμβάσεις που γίνονται με λαπαροσκόπηση ανήκουν:\nΑφαίρεση της Σάλπιγγας, της ωοθήκης, της κύστης των ωοθηκών, των Ινομυωμάτων, της Μήτρας (Υφολική υστερεκτομή), της Μήτρας και του Τραχήλου (ολική υστερεκτομή), των συμφύσεων κ.α.\nΑρχικά η ασθενής υποβάλλεται σε γενική αναισθησία. Ο χειρουργός κάνει μια μικρή τομή ενός εκατοστού περίπου κάτω από τον ομφαλό, όπου με μια λεπτή βελόνα γεμίζει την κοιλιά με διοξείδιο του άνθρακα, το οποίο βοηθάει στον διαχωρισμό των οργάνων, για να αποφευχθεί τυχόν τραυματισμός σε κάποιο άλλο όργανο, αλλά και να γίνει πιο ομαλή η είσοδος του λεπτού σωλήνα απ’ όπου θα περάσει το Λαπαροσκόπιο.\nΠώς θα νιώθω μετά;\nΜετά από μια επέμβαση Λαπαροσκόπησης, λόγω του αερίου το οποίο έχει γεμίσει την κοιλιακή χώρα, υπάρχει μια μικρή σωματική δυσφορία, πολλές γυναίκες αναφέρουν ότι αισθάνονται πόνο στην κοιλιά, στον λαιμό και αλλού.\nΤι θα πρέπει να προσέξετε πριν το χειρουργείο:\nΤρεις μέρες πριν το χειρουργείο οι γυναίκες θα πρέπει να προσέξουν μερικά πράγματα όπως:\nΘα πρέπει να αποφεύγονται οι τροφές που περιέχουν φυτικές ίνες, υδατάνθρακες, τα όσπρια, τα φρούτα και τα γαλακτοκομικά προϊόντα.\nΗ ιδανική διατροφή είναι πρωτεϊνούχος δίαιτα δηλαδή κόκκινο ή λευκό κρέας, ψάρι σαλάτα πράσινη, βραστά λαχανικά, σούπες.\nΘα πρέπει να ενημερώσετε τον γιατρό σας, σε τυχόν περίπτωση που ακολουθείτε κάποια φαρμακευτική αγωγή.\nΤη νύχτα πριν το χειρουργείο μην φάτε ή πιείτε τίποτα μετά τα μεσάνυχτα.\n3 επεμβάσεις μετά τον τοκετόεπεμβάσειςΕπεμβάσεις γεννητικής περιοχήςΠοιες επεμβάσεις μπορούν να γίνουν με λαπαροσκόπηση;Σεξουαλική ικανοποίηση και επεμβάσεις


Βρίσκεστε εδώ: Αρχική Δελτία Τύπου Δ.Τ. 2021 Δ.Τ. 2021 Όλα όσα πρέπει να ξέρουμε για το Πασχαλινό Τραπέζι\nΔημοσιεύθηκε : Πέμπτη, 22 Απριλίου 2021 10:55\nΤο ΚΕ.Π.ΚΑ., με στόχο την ενημέρωση των καταναλωτών, δίνει στη δημοσιότητα πληροφορίες, που αφορούν τα κύρια είδη διατροφής του Πασχαλινού τραπεζιού, για να γνωρίζουν οι καταναλωτές, όταν προμηθεύονται τα προϊόντα αυτά, τι να αγοράζουν και τι να αποφεύγουν.\nΠραγματοποιούμε τις αγορές των τροφίμων μας, μόνο σε ελεγχόμενους χώρους από τις Αρμόδιες Αρχές, όπως καταστήματα λιανικής πώλησης, σούπερ μάρκετ, Κεντρικές Αγορές, Λαϊκές Αγορές κ.ά Η επιχείρηση που διαθέτει τρόφιμα πρέπει να τηρεί τους κανόνες υγιεινής, που αφορούν τις συνθήκες συντήρησης των τροφίμων, την καθαριότητα των χώρων, του προσωπικού, των εργαλείων, καθώς και τους κανόνες επισήμανσής τους.\nΤα κρέατα συντηρούνται στο ψυγείο ή την κατάψυξη. Ιδιαίτερη προσοχή απαιτείται στα εντόσθια των αμνοεριφίων(αρνιών-κατσικιών), που είναι ευαίσθητα σε θερμοκρασίες εκτός ψυγείου.\nΔεν πρέπει να αγοράζουμε κρέατα από παραγωγούς, τα οποία δεν ελέγχθηκαν στα σφαγεία, για την καταλληλότητά τους.\nΠρέπει να αγοράζουμε κρέατα, που είναι τοποθετημένα, σε ψυγεία ή ψυγεία «βιτρίνες» και όχι αυτά, που είναι εκτός ψυγείου εκτεθειμένα σε σκόνη, ρύπανση, έντομα και μικρόβια.\nΒασική ένδειξη της καταλληλότητας του σφάγιου αμνοεριφίου ή του κρέατος, που αγοράζουμε, είναι η ύπαρξη σφραγίδων, σε διάφορα τμήματά του π.χ. μπούτια, «σπάλα» (χέρια) κτλ, η οποία δηλώνει ότι έχει γίνει ο απαιτούμενος υγειονομικός έλεγχος. Κάθε σφάγιο αμνού ή εριφίου, υποχρεωτικά φέρει σφραγίδες και στα δύο ημιμόρια.(Ημιμόριο είναι το τεμαχισμένο τμήμα του σφάγιου, που διαχωρίσθηκε στη μέση, κατά μήκος της σπονδυλικής στήλης).\nΤα εντόπια και τα προερχόμενα, από τις χώρες της Ευρωπαϊκής Ένωσης, αμνοερίφια έχουν σφραγίδα, με χρώμα «τυρκουάζ» (γαλαζοπράσινο) και σχήμα ωοειδές, όπου αναγράφεται ο αριθμός έγκρισης του σφαγείου της χώρας προέλευσης. Σε άλλη σφραγίδα σχήματος ορθογώνιου παραλληλόγραμμου, πρέπει να αναγράφεται η χώρα προέλευσης, π.χ. «HELLAS» ή «EL» ή «GR» για τα ντόπια, ή τα αρχικά του ονόματος άλλης χώρας της Ευρωπαϊκής Ένωσης.\nΤα αμνοερίφια εισαγωγής, δηλαδή τα προερχόμενα από τρίτες χώρες - εκτός Ευρωπαϊκής Ένωσης- έχουν σφραγίδα, με χρώμα «καστανό» και σχήμα ωοειδές. Το όνομα της χώρας προέλευσης αναγράφεται επίσης στο εσωτερικό άλλης σφραγίδας, σχήματος ορθογωνίου παραλληλόγραμμου.\nΑν αγοράσουμε εντόσθια (συκώτι, έντερα κ.α.), για το παραδοσιακό μας κοκορέτσι και τη μαγειρίτσα, αυτά δεν πρέπει να παρουσιάζουν μεταβολές των χαρακτηριστικών τους όπως του χρωματισμού, της όψης, της οσμής που γνωρίζουμε και να μην είναι εκτεθειμένα, στο περιβάλλον, στη σκόνη και στα έντομα. Φροντίζουμε να τα καθαρίσουμε πολύ καλά.\nΛόγω της μεγάλης ζήτησης εντόσθιων, για την παρασκευή Πασχαλιάτικων εδεσμάτων (κοκορέτσι, μαγειρίτσα κ.α.), γίνεται εισαγωγή ανάλογων ποσοτήτων κατεψυγμένων εντόσθιων, τα οποία ενδέχεται να πωλούνται, μετά από απόψυξη ως νωπά, παραπλανώντας τον καταναλωτή.\nΑν αγοράσουμε κατεψυγμένα εντόσθια, πρέπει να προσέξουμε την ημερομηνία κατάψυξης και λήξης του προϊόντος. Δεν πρέπει να αγοράζουμε αποψυγμένα εντόσθια που εκτίθενται για πώληση, εκτός ψυγείου. Η απόψυξη τους στο σπίτι μας, γίνεται στο ψυγείο ή κάτω από τρεχούμενο κρύο νερό βρύσης.\nΟ καταναλωτής θα πρέπει να προσέχει την πινακίδα πώλησής τους, που πρέπει να έχει ευδιάκριτες ενδείξεις. Αν αμφιβάλει ή διαπιστώνει, ότι θίγονται τα οικονομικά συμφέροντα του, μπορεί να απευθύνεται στο ΚΕ.Π.ΚΑ. ή στις Αρμόδιες Αρχές.\nΟι πινακίδες πώλησης των κρεάτων αναγράφουν υποχρεωτικά, τις εξής ενδείξεις:\nΤο είδος του ζώου π.χ. ερίφιο, αμνός, κ.τ.λ.\nΤο τεμάχιο του κρέατος π.χ. μπούτι, σπάλα(Χέρι) κ.α.,\nΤην προέλευσή του π.χ. εντόπιο, Τρίτης Χώρας(εκτός ΕΕ)\nΕάν αγοράσουμε συσκευασμένο κρέας πρέπει να αναγράφεται στις ενδείξεις του ημερομηνία ανάλωσης, οδηγίες χρήσης και οι συνθήκες διατήρησης.\nΤα λαχανικά, που θα χρησιμοποιήσουμε στις ωμές σαλάτες θέλουν πολύ καλό πλύσιμο, με άφθονο νερό (και με ξύδι, που έχει απολυμαντική δράση). Ιδιαίτερη προσοχή πρέπει να δείχνουν οι ευπαθείς ομάδες (έγκυες, μικρά παιδιά, πάσχοντες από χρόνια νοσήματα κ.τ.λ.).\nΟι καταναλωτές πρέπει να δώσουμε προσοχή, στην αγορά των σοκολατένιων αυγών. Να προσέχουμε την ετικέτα, για να διαπιστώνουμε, αν πρόκειται για αληθινή σοκολάτα ή απομίμησή της καθώς και την ημερομηνία λήξης. Προσοχή, στα σοκολατένια αυγά, που περιέχουν παιχνίδια για παιδιά. Αυτά τα παιχνίδια μπορεί να μην πληρούν τις προδιαγραφές ασφάλειας, που ορίζει η Ευρωπαϊκή Ένωση για τα παιχνίδια.\nΤα αυγά είναι μία τροφή με μεγάλη θρεπτική αξία, αλλά δεν είναι σπάνια η επιμόλυνση τους με μικρόβια, όπως συμβαίνει και με τα άλλα τρόφιμα. Τα μέτρα υγιεινής, που πρέπει να τηρούνται, πάντα, είναι:\nΣυντήρηση των αυγών μετά από την αγορά τους, στις αυγοθήκες του ψυγείου μας ή σε κλειστό σκεύος κουζίνας, χωρίς να έρχονται σε επαφή, με άλλα τρόφιμα.\nΓια να εξακριβώσουμε αν είναι φρέσκο ένα αυγό, το βυθίζουμε σε νερό και εφόσον στέκεται οριζόντια στον πυθμένα του δοχείου, είναι φρέσκο, λιγότερο των 5 ημερών. Αντίθετα, αν ανεβαίνει στην επιφάνεια, είναι μπαγιάτικο, πάνω από 30 μέρες. Η μέθοδος αυτή ισχύει, μόνο για τα αυγά, που έχουν βρεθεί σε θερμοκρασία συντήρησης 20-22oC. Άλλος τρόπος είναι το κούνημα του αυγού. Το αυγό που, όταν το κουνήσουμε, δημιουργεί αίσθημα μετατόπισης του βάρους του, δεν είναι ιδιαίτερα φρέσκο.\nΤα βρασμένα αυγά δίνουν μια καλύτερη εικόνα της ηλικίας τους. Έτσι, ένα φρέσκο βρασμένο αυγό δεν αποχωρίζεται εύκολα από το κέλυφός του, το οποίο σπάει εύκολα σε κάθε πίεσή του, στην προσπάθειά μας να το καθαρίσουμε. Επίσης, το ασπράδι είναι λευκό, ομοιογενές και ο κρόκος κατέχει, στο αυγό, κεντρική θέση. Ο αεροθάλαμος του φρέσκου αυγού είναι πολύ μικρός, σε αντίθεση, με αυτόν του μπαγιάτικου, το οποίο, όταν πάμε να καθαρίσουμε, διαπιστώνουμε ότι το κέλυφος αποκολλάται, εύκολα και το ασπράδι είναι πιο σκοτεινό και ανομοιογενές.\nΕξωτερικά, στο κέλυφος, δεν πρέπει να υπάρχουν ξένα σώματα, π.χ. φτερά, υπολείμματα από κουτσουλιές ή εκτεταμένες κηλίδες αίματος, καθώς υπάρχει κίνδυνος επιμολύνσεων.\nΤη μέθοδο εκτροφής δηλαδή:\nΑυγά αχυρώνα ή στρωμνής\nΑυγά κλωβοστοιχίας (αυγά κλουβιών)\nΤο διαφορετικό χρώμα του κελύφους των αυγών καθώς και ο διαφορετικός χρωματισμός των κρόκων των αυγών, δεν αποτελούν κριτήρια ποιότητας, αλλά εξαρτώνται από τη ράτσα της κότας, από τη διατροφή της κ.ά.\nΗ καθαρή ποσότητα (βάρος)\nΔεν αγοράζουμε «φρέσκα τυριά», από παραγωγούς (κτηνοτρόφους), που δεν έχουν ελεγχθεί.\nΤα συσκευασμένα γαλακτοκομικά θα πρέπει να φέρουν στην επισήμανση τους το σήμα υγειονομικού ελέγχου (οβάλ σφραγίδα), με τα αρχικά της χώρας παραγωγής και τον αριθμό έγκρισης του παρασκευαστή. Επίσης, πάνω στη συσκευασία, πρέπει να αναγράφεται η ονομασία τους, η ημερομηνία παραγωγής, συσκευασίας και ανάλωσης, το καθαρό βάρος, ο πίνακας διαθρεπτικής επισήμανσης.\nΝα διατηρούνται, στο ψυγείο, εκτός από τα αλλαντικά αέρος, τα οποία μπορούν να συντηρηθούν, σε δροσερό χώρο σε θερμοκρασία, μέχρι 18 βαθμούς Κελσίου.\nΠρέπει, όμως, να γνωρίζουμε ότι οι μέρες των γιορτών και τα ειδικά εδέσματα, που καταναλώνονται και, μάλιστα, σε μεγάλες ποσότητες, μπορούν να αποδειχτούν επιβαρυντικά, για την υγεία μας, μακροπρόθεσμα. Το αρνίσιο κρέας είναι πλούσιο, σε λίπος και, επομένως, πλούσιο, σε χοληστερίνη. Κάθε 100γρ. ψημένου αρνιού περιέχουν: 10 γρ. λίπος, 30 γρ. πρωτεΐνες, 400 θερμίδες και δίνουν στον οργανισμό μας, το μισό της ημερήσιας επιτρεπόμενης ποσότητας, σε χοληστερίνη.


Την ελευθερία να αναδιανέμετε αντίγραφα του προγράμματος ώστε να βοηθάτε το συνάνθρωπο σας (ελευθερία 2).\nΈνα πρόγραμμα θεωρείται ελεύθερο λογισμικό όταν οι χρήστες του έχουν όλες τις παραπάνω ελευθερίες. Επομένως, θα πρέπει να είστε ελεύθεροι να αναδιανέμετε αντίγραφα, με ή χωρίς τροποποιήσεις, δωρεάν ή χρεώνοντας για την διανομή, στον οποιονδήποτε και οπουδήποτε. Το να είστε ελεύθεροι να κάνετε όλα τα παραπάνω σημαίνει (μεταξύ άλλων) πως δεν χρειάζεται να ζητήσετε εξουσιοδότηση ή να πληρώσετε κάποιον ώστε να λάβετε τη ανάλογη άδεια.\nΘα πρέπει επίσης να έχετε την ελευθερία να κάνετε τροποποιήσεις και να τις χρησιμοποιείτε ιδιωτικά στην δουλειά ή για διασκέδαση, χωρίς να χρειάζεται να το αναφέρετε. Αν δημοσιεύσετε τις αλλαγές σας, δεν είστε υποχρεωμένοι να ειδοποιήσετε κάποιο συγκεκριμένο άτομο.\nΗ ελευθερία της χρήσης ενός προγράμματος σημαίνει πως δίδεται η ελευθερία σε κάθε άτομο ή επιχείρηση να το χρησιμοποιήσει σε κάθε είδους υπολογιστικό σύστημα, για κάθε είδος εργασίας χωρίς να είναι υποχρεωμένο να επικοινωνήσει εκ των προτέρων με τον προγραμματιστή ή με κάποια άλλη οντότητα. Σε αυτή την ελευθερία, είναι η άποψη του χρήστη που έχει σημασία, και όχι η άποψη του κατασκευαστή. Εσείς, ως χρήστες είστε ελεύθεροι να εκτελείτε το πρόγραμμα για τους δικούς σας λόγους, και αν το διανέμετε σε οποιονδήποτε άλλο άνθρωπο, τότε και εκείνος είναι ελεύθερος να το εκτελεί για τους δικούς του λόγους, δίχως να έχετε το δικαίωμα να του υποβάλετε δικές σας κυρώσεις.\nΗ ελευθερία της αναδιανομής αντιγράφων θα πρέπει να περιλαμβάνει εκτελέσιμες (executable) μορφές του προγράμματος, καθώς και τον πηγαίο κώδικα, τόσο για την τροποποιημένη όσο και για την αρχική έκδοση του προγράμματος. (Η διανομή προγραμμάτων σε εκτελέσιμη μορφή είναι απαραίτητη για εγκατεστημένα ελεύθερα λειτουργικά συστήματα). Θεωρείται δεκτό όταν δεν υπάρχει τρόπος να δημιουργηθεί η εκτελέσιμη μορφή για κάποιο συγκεκριμένο πρόγραμμα (από τη στιγμή που μερικές γλώσσες δεν υποστηρίζουν κάτι τέτοιο), αλλά θα πρέπει να έχετε την ελευθερία να αναδιανέμετε τέτοιες μορφές σε περίπτωση που αναπτύξετε ή βρείτε κάποιο δικό σας τρόπο να τις δημιουργήσετε).\nΓια να ισχύουν πρακτικά οι τέσσερις βασικές ελευθερίες, και να μπορείτε να δημοσιεύετε βελτιωμένες εκδόσεις, θα πρέπει να έχετε πρόσβαση στον πηγαίο κώδικα του προγράμματος. Επομένως, η πρόσβαση στον πηγαίο κώδικα είναι απαραίτητη προϋπόθεση στο ελεύθερο λογισμικό.\nΜία σημαντική μέθοδος τροποποίησης ενός προγράμματος είναι η συγχώνευση του με διαθέσιμες ελεύθερες υπορουτίνες και υποπρογράμματα (modules). Εάν η άδεια του προγράμματος αναφέρει ότι δεν έχετε το δικαίωμα να το συγχωνεύσετε με ένα υπάρχον υποπρόγραμμα, για παράδειγμα εάν απαιτεί να είστε εσείς αυτός που κατέχει τα πνευματικά δικαιώματα (copyright holder) για οποιονδήποτε κώδικα έχετε προσθέσει, τότε η άδεια είναι πολύ περιοριστική ώστε να μπορεί να θεωρηθεί ελεύθερη (δηλαδή άδεια ελεύθερου λογισμικού).\nΩστόσο, μερικοί κανόνες που αφορούν τον τρόπο με τον οποίο διανέμεται το ελεύθερο λογισμικό είναι αποδεκτοί όταν δεν συγκρούονται με τις τέσσερις βασικές ελευθερίες. Για παράδειγμα, στην άδεια αντιγραφής (copyleft) όταν αναδιανέμετε κάποιο πρόγραμμα, δεν μπορείτε να προσθέσετε περιορισμούς ώστε να μειώσετε από τον χρήστη τις τέσσερις βασικές ελευθερίες. Αυτός ο κανόνας δεν συγκρούεται με τις βασικές ελευθερίες, αλλά τις προστατεύει.\nΜπορεί να έχετε πληρώσει για να προμηθευτείτε κάποια αντίγραφα ελεύθερου λογισμικού, ή να έχετε προμηθευτεί τα αντίγραφα χωρίς κάποια οικονομική επιβάρυνση. Ανεξαρτήτως όμως από τον τρόπο προμήθειας, θα πρέπει πάντα να έχετε την ελευθερία να τροποποιείτε το λογισμικό, ακόμα και να πουλάτε αντίγραφα του.\nΕλεύθερο λογισμικό δεν σημαίνει μη-εμπορικό . Ένα ελεύθερο πρόγραμμα θα πρέπει να είναι διαθέσιμο για εμπορική χρήση, εμπορική ανάπτυξη ή εμπορική διανομή. Η εμπορική ανάπτυξη του ελευθέρου λογισμικού δεν είναι ασυνήθιστη. Αντιθέτως, τέτοιου είδους ελεύθερο λογισμικό είναι πολύ σημαντικό να υπάρχει.\nΚανόνες για την διαδικασία πακεταρίσματος (packaging) μίας τροποποιημένης έκδοσης είναι αποδεκτοί όταν δεν σας περιορίζουν ουσιαστικά την ελευθερία να δημοσιεύετε τις διάφορες τροποποιημένες εκδόσεις. Κανόνες του τύπου εάν διαθέσετε το πρόγραμμα με τον τάδε τρόπο θα πρέπει να τον διαθέσετε επίσης και με τον δείνα τρόπο είναι αποδεκτοί, με την ίδια προϋπόθεση. (Σημειώστε ότι ένας τέτοιος κανόνας σας δίνει επίσης τη δυνατότητα να μη δημοσιεύσετε την δική σας έκδοση του προγράμματος καθόλου). Κανόνες οι οποίοι απαιτούν τη δημοσίευση του πηγαίου κώδικα στους χρήστες των προγραμμάτων όλων των εκδόσεων που έχετε διαθέσει δημόσια είναι επίσης αποδεκτοί. Επίσης είναι αποδεκτό σε μία άδεια ελεύθερου λογισμικού να υπάρχουν και άλλου είδους απαιτήσεις, όπως πχ εάν έχετε διανέμει μία τροποποιημένη έκδοση ενός προγράμματος και κάποιος προηγούμενος κατασκευαστής ζητήσει αντίγραφο του, θα πρέπει να του αποστείλετε ένα, ή να δηλώσετε τον εαυτό σας στις μετατροπές που κάνατε.\nΣτο έργο GNU, χρησιμοποιούμε την άδεια αντιγραφής (copyleft) για να προστατεύσουμε αυτές τις ελευθερίες νομικά και για όλους. Βέβαια υπάρχει και ελεύθερο λογισμικό το οποίο δεν χρησιμοποιεί την άδεια αντιγραφής (non-copylefted). Προσωπικά, πιστεύουμε ότι υπάρχουν αρκετοί σημαντικοί λόγοι για τους οποίους θα πρέπει να προτιμάτε τη χρήση της άδειας αντιγραφής. Παρόλα αυτά, ακόμη και στην περίπτωση που το πρόγραμμα σας δεν δημοσιεύεται υπό την άδεια αντιγραφής, μπορούμε να το χρησιμοποιήσουμε.\nΔείτε τις Κατηγορίες Ελεύθερου Λογισμικού για μία αναφορά της συσχέτισης μεταξύ εννοιών όπως ελεύθερο λογισμικό , λογισμικό που χρησιμοποιεί την άδεια αντιγραφής , καθώς και άλλων κατηγοριών λογισμικού.\nΠολλές φορές κρατικοί κανονισμοί έλεγχου εξαγωγών και εμπορικά σωματεία (trade sanctions) μπορούν να περιορίσουν την ελευθερία σας να διανέμετε αντίγραφα προγραμμάτων παγκοσμίως. Οι προγραμματιστές δεν μπορούν να εξουδετερώσουν ή να παρακάμψουν τέτοιους περιορισμούς, αλλά αυτό που μπορούν και πρέπει να κάνουν είναι να αρνηθούν να τους επιβάλλουν για την χρήση του προγράμματος. Με αυτόν τον τρόπο, οι περιορισμοί δεν θα επηρεάσουν δραστηριότητες και ανθρώπους εκτός της δικαιοδοσίας αυτών των κυβερνήσεων.\nΔεν είναι δυνατόν να αναφέρουμε όλους τους πιθανούς περιορισμούς συμβολαίων που θα ήταν μη αποδεκτοί. Εάν μία άδεια βασισμένη σε συμβόλαια περιορίζει τον χρήστη κατά ένα παράξενο τρόπο που οι άδειες βασισμένες στα πνευματικά δικαιώματα αδυνατούν, και ο οποίος δεν αναφέρεται εδώ ως νόμιμος, θα πρέπει να το σκεφτούμε και πιθανότατα θα αποφασίσουμε πως είναι ανελεύθερη.\nΌταν μιλάμε για το ελεύθερο λογισμικό, είναι καλό να αποφεύγουμε όρους όπως το δίνει έτσι (give away) ή δωρεάν (for free) , διότι αυτοί υπονοούν ότι το θέμα είναι το κόστος και όχι η ελευθερία. Κάποιοι δημοφιλείς όροι όπως πειρατεία ενσωματώνουν απόψεις που ελπίζουμε πως δεν θα ασπαστείτε. Δείτε το άρθρο Λέξεις που προκαλούν σύγχυση και πρέπει να αποφεύγονται για μία συζήτηση σχετικά με αυτούς τους όρους. Έχουμε επίσης και μία λίστα μεταφράσεων του όρου ελεύθερο λογισμικό σε διάφορες γλώσσες.\nΤέλος, αξίζει να σημειωθεί πως κριτήρια σαν και αυτά που υπάρχουν στον ορισμό του ελεύθερου λογισμικού απαιτούν προσεκτική σκέψη για την ερμηνεία τους. Για να αποφασιστεί κατά πόσο μία συγκεκριμένη άδεια κατατάσσεται ως άδεια ελεύθερου λογισμικού, την κρίνουμε για το κατά πόσο πληρεί το πνεύμα και την πληρότητα των κριτηρίων. Εάν μία άδεια επιβάλλει παράλογους περιορισμούς, την απορρίπτουμε, ακόμα και αν δεν τους αναμέναμε στα κριτήρια. Πολλές φορές ή απαίτηση κάποιας άδειας δημιουργεί ένα ζήτημα που απαιτεί εκτενή σκέψη, συμπεριλαμβανομένων και συζητήσεων με δικηγόρο, πριν αποφασίσουμε αν η απαίτηση είναι αποδεκτή. Όταν καταλήγουμε σε ένα συμπέρασμα για ένα καινούργιο θέμα, συχνά ανανεώνουμε αυτά τα κριτήρια για να είναι πιο εύκολο να δούμε εάν συγκεκριμένες άδειες είναι δεκτές ή όχι.\nΕάν σκέφτεστε να συντάξετε καινούργια άδεια, παρακαλούμε επικοινωνήστε με το ΙΕΛ με ηλεκτρονική αλληλογραφία στην παραπάνω διεύθυνση. Η εμφάνιση διαφορετικών ελεύθερων αδειών σημαίνει περισσότερη δουλειά από μέρους των χρηστών στην κατανόηση τους. Ίσως τελικά σας βοηθήσουμε να βρείτε μία υπάρχουσα άδεια Ελεύθερου Λογισμικού που ανταποκρίνεται στις ανάγκες σας.\nΕάν αυτό δεν είναι δυνατόν, και χρειάζεστε καινούργια άδεια, με τη βοήθειά μας μπορείτε να εξασφαλίσετε ότι αυτή η άδεια είναι πράγματι άδεια ελεύθερου λογισμικού και να αποφύγετε διάφορα πρακτικά προβλήματα.\nΠέρα από το λογισμικό\nΤα εγχειρίδια λογισμικού πρέπει να είναι επίσης ελεύθερα, για τους ίδιους λόγους για τους οποίους πρέπει να είναι και το λογισμικό, και επιπρόσθετα επειδή αποτελούν αναπόσπαστο κομμάτι του λογισμικού.\nΟι ίδιες απόψεις έχουν νόημα και για άλλα είδη εργασίας που έχουν πρακτική χρήση —, δηλαδή για εργασίες που ενσωματώνουν πολύτιμη γνώση, όπως οι επιμορφωτικές και επιστημονικές εργασίες. Η Βικιπαίδεια είναι το πιο δημοφιλές παράδειγμα.\nΟποιοδήποτε είδος εργασίας μπορεί να είναι ελεύθερο, με αποτέλεσμα ο ορισμός του ελεύθερου λογισμικού να έχει επεκταθεί στον ορισμό των ελεύθερων πολιτισμικών εργασιών που μπορεί να εφαρμοστεί σε όλα τα είδη εργασίας.\nΜία άλλη ομάδα έχει αρχίσει να χρησιμοποιεί τον όρο ανοιχτός κώδικας (open source) για να επισημάνει κάτι παραπλήσιο (αλλά όχι ίδιο) με το ελεύθερο λογισμικό (free software). Προτιμούμε τον όρο ελεύθερο λογισμικό (free software) διότι, μόλις ακούσεις ότι αναφέρεται στην ελευθερία και όχι στο κόστος, φέρνει στο νου την ελευθερία. Η λέξη ανοιχτός αδυνατεί να αναφερθεί στην ελευθερία.\nCopyright © 1996-2002, 2004-2007 Ίδρυμα Ελεύθερου Λογισμικού, Inc.


Η Φωτεινή Βελεσιώτου ανοίγει το δεύτερο τριήμερο στα φετινά «Ηράκλεια» - Ενυπόγραφα\nΕιστε Εδω:Αρχική»ΔΗΜΟΙ»ΗΡΑΚΛΕΙΟ»ΠΟΛΙΤΙΣΜΟΣ»Η Φωτεινή Βελεσιώτου ανοίγει το δεύτερο τριήμερο στα φετινά «Ηράκλεια»\nBy ΕΝΥΠΟΓΡΑΦΑ on Πέμπτη 19 Σεπτεμβρίου 2019 11:46 ΠΟΛΙΤΙΣΜΟΣ\nΜε τη μαγευτική φωνή της Φωτεινής Βελεσιώτου ξεκινά το δεύτερο τριήμερο του φετινού πολιτιστικού φεστιβάλ του Δήμου Ηρακλείου Αττικής «Ηράκλεια 2019». Η Φωτεινή Βελεσιώτου έρχεται στη σκηνή του πάρκου της οδού Πεύκων 50, την Παρασκευή 20 Σεπτεμβρίου στις 21:00 για να μας ταξιδέψει με τις… Μέλισσες, τα… Διόδια και κομμάτια από την καινούργια της δισκογραφική δουλειά. Μαζί της ο νέος και ταλαντούχος Σωτήρης Μπαλλάς. Όπως σε όλες τις εκδηλώσεις του Δήμου, η είσοδος είναι δωρεάν και ελεύθερη για όλους.\nΟ Ζαχαρίας Καρούνης και η Σαββέρια Μαργιολά ανεβάζουν το κέφι με λαϊκούς, έντεχνους, παραδοσιακούς ρυθμούς. Γνωστά τραγούδια από τα παλιά και τα νέα μας γλέντια, σε μια βραδιά που είναι… απαραίτητο και αναπόφευκτο να συμμετέχει τραγουδώντας και το κοινό.\nΜουσική παράσταση με τραγούδια από τον Ελληνικό Κινηματογράφο μοναδικά ερμηνευμένα από παιδικές χορωδίες και δημοτικά ωδεία με την στήριξη του Ταμείου Αλληλοβοήθειας Σωματείου Ελλήνων Ηθοποιών. Συμμετέχουν οι παιδικές χορωδίες: Εθνικού Ωδείου Ηρακλείου, 2ου Δημοτικού Σχολείου Νέας Ιωνίας, Αγίας Άννης Περιστερίου, 18ου Δημοτικού Σχολείου Περιστερίου, η Φιλαρμονική του Δήμου Παλλήνης και το Τμήμα Λαϊκών Οργάνων του Δημοτικού Ωδείου Αχαρνών. Την εκδήλωση παρουσιάζει ο ηθοποιός Αντώνης Χατζής.\n«Ηράκλεια» Φωτεινή Βελεσιώτου


Ουγγαρία - Αγγλία • Προγνωστικά-Ανάλυση Αγώνα • Bet-planet.gr\nΟυγγαρία - Αγγλία\nΟι δύο ομάδες έχουν συναντηθεί 22 φορές στο παρελθόν σε όλες τις διοργανώσεις. Η Αγγλία μετρά 15 νίκες, η Ουγγαρία 5 νίκες, ενώ 2 παιχνίδια έληξαν ισόπαλα.\nΔημήτρης Ρίζος 01/09/2021 | 21:45\nΤην εικόνα του Euro 2020 θέλει να συνεχίσει η Ουγγαρία και στα προκριματικά του Μουντιάλ, εκεί όπου ναι μεν εντυπωσίασε, αλλά δεν κατάφερε να προκριθεί από τον όμιλο. Η δύσκολη ήττα από την Πορτογαλία και οι ισοπαλίες με Γαλλία και Γερμανία αποτελούν οδηγό και για το σημερινό ματς για τον Μάρκο Ρόσι που στοχεύει σε ένα θετικό αποτέλεσμα. Μέχρι στιγμής βρίσκεται στη δεύτερη θέση του ομίλου και παίζει στα ίσια την πρόκρισή της μέσω της δυάδας, αρκεί να μπορέσει να αποφύγει απόψε την ήττα. Θεωρείται δεδομένο πως θα δώσει έμφαση στον αμυντικό τομέα, όμως με την ώθηση του κατάμεστου Πούσκας Αρένα θα κυνηγήσει και το γκολ σε όποια ευκαιρία της δοθεί.\nΧωρίς μεγάλες απουσίες η αποστολή της, με τον μέσο Νάγκι να είναι τιμωρημένος και να μην είναι στη διάθεση του Ρόσι.\n(3-4-2-1): Γκιούλασι - Μπότκα, Όρμπαν, Σάλαϊ - Λόβρενσικς, Σάφερ, Κλάινχαϊσλερ, Φιόλα - Σομποζλάι, Σαλάι - Σάλαϊ\nΠροέρχεται από 2/3 Over 2,5 και 2 διαδοχικά G/G.\nΑκόμα προσπαθεί να μαζέψει τα κομμάτια της από τον χαμένο τελικό στο Euro. Η ήττα από την Ιταλία στα πέναλτι ξύπνησε και πάλι άσχημες αναμνήσεις και τελικά άφησε την ομάδα για άλλη μία φορά χωρίς την κατάκτηση του τροπαίου. Ο Σάουθγκεϊτ θα προσπαθήσει να επαναφέρει άμεσα τα «λιοντάρια» στις επιτυχίες, δουλεύοντας κυρίως στο ψυχολογικό κομμάτι μιας και αγωνιστικά η ποιότητα είναι δεδομένη. Στα προκριματικά πάντως τα πήγαινε ανέκαθεν καλά και αυτό δεν διαφέρει ούτε τώρα. Βρίσκεται στην κορυφή του ομίλου έχοντας +2 βαθμούς από την Ουγγαρία και με άλλη μία νίκη απόψε κάνει το 4/4 και κλειδώνει κατά μεγάλο ποσοστό την πρόκρισή της. Εκτός έδρας πάντως δεν εντυπωσιάζει και αναμένεται να δυσκολευτεί σε κλειστή άμυνα.\nΠρώτη κλήση στην εθνική για τον Μπάμφορντ της Λιντς στην επίθεση. Τραυματίας είναι ο επίσης επιθετικός Κάλβερτ-Λιούιν, αλλά και ο Ράσφορντ εδώ και καιρό, με τον αμυντικό Μινγκς να είναι εξαιρετικά αμφίβολος απόψε.\n(4-3-3): Πίκφορντ - Γουόκερ, Στόουνς, Μαγκουάιρ, Σο - Φίλιπς, Ράις, Μάουντ - Στέρλινγκ, Κέιν, Γκρίλις\nΈρχεται από 2 σερί G/G και 9/11 Under 2,5.\nΟ φαβοριτισμός της Αγγλίας είναι λογικός μέχρι ένα σημείο, όχι όμως σε τέτοιες αποδόσεις. Έρχεται από έναν χαμένο τελικό που στοίχισε και αυτό είναι άγνωστο κατά πόσο θα επηρεάσει την εικόνα της ομάδας στο πρώτο ματς από τότε. Η Ουγγαρία έβαλε δύσκολα στο Euro σε όλους τους μεγάλους στον όμιλό της και είναι πολύ πιθανό να το κάνει και απόψε παρέα με τον κόσμο της, αφού και αυτή τα παίζει όλα για την πρώτη δυάδα του ομίλου. Διόλου απίθανο το Under 2,5 στο 1,75 του Stoiximan.\n21:45 Ουγγαρία - Αγγλία O/U Under 2,5 1.75 10 0-4 -10.00


παραλληλoi κομπρεσορες και κομπρεσορες σε σειρα\nθα ηθελα να μου πει καποιος τι γνωριζει για αυτες τις 2 τεχνικες?που χρησιμοποιουνται και γιατι?\n[ Το μήνυμα τροποποιήθηκε από τον/την : geo321 στις 05-02-2009 15:50 ]\nΘα ηθελα λιγο παραπανω να αναλυσεις τι εννοεις με το "παραλληλοι κομπρεσσορες"\nΟσο για τους κομπρεσσορες με σειρα, η λογικη ειναι απλη.\nΟ ενας λειτουργει ως κλασσικος compressor με ενα ratio 4:1, μετριο attack και release και βεβαια ( αναλογα με το μοντελο και τον ηχοληπτη ) το αντιστοιχο knee. Ο δευτερος αναλαμβανει το ρολο του limiter με συμπιεση ανω του 20:1 ( καποιοι εχουν και απειρο:1 ) και ενα λογικο threshold ( αναλογα με το εαν κανεις mastering ή απλη μιξη )\nΣε ευχαριστω νοιζ!αλλα δεν καταλαιβανω το εξης,γιατι να βαλω 2 κομπρεσορες σε σειρα εφοσον εχω ας πουμε το plugg in (vst dynamics) που εχει και κομπρεσορα και λιμιτερ και οταν κυκλοφορουν και hardware με κομπρεσορα και λιμιτερ,ποια ειναι ακριβως η λογικη? επισης εχω ακουσει πως μπορει να ειναι σε σειρα και 4 κομπρεσορες(δεν ξερω αν το ξερεις?) τοτε τι πετυχενουμαι με τοσους κομπρεσορες? εχω ακουσει πως αν για παραδειγμα εχουμε και ενα λαμπατο κομπρεσορα,τοτε ισως θελουμε να παρουμε το ηχοχρωμα του. Για τους παρλληλους κομπρεσορες ξερω οτι εχει να κανει με το αρχικο σημα και το επεξεργασμενο ταυτοχρονα.Μπορούμε να συμπιέσουμε το σήμα όσο θέλουμε και κατόπιν να το βάλουμε να ακούγεται παράλληλα με το αρχικό. Ρυθμίζουμε την ισορροπία μεταξύ αρχικού και συμπιεσμένου σήματος όπως θέλουμε και έτσι έχουμε και το καθαρό attack που προέρχεται από το αρχικό σήμα αλλά και την δύναμη - μέγεθος που προέρχεται από το συμπιεσμένο. Και εάν τώρα ξαναγυρίσουμε στα peak και RMS meters θα δούμε ότι το RMS του συνολικού σήματος έχει αυξηθεί λόγω της συμπίεσης.Αυτο ειναι? Και κατι τελευταιο που δεν καταλαβαινω,οταν βαλουμε το κομπρεσορα να εχει ratio 3:1 λεμε πως για καθε 3 db βγαζει 1db(νομιζω πως ετσι ειναι)αρα εαν εγω βαλω ενα τετοιο ratio τι σημασια εχει να βαλω ενα gain 5 db?αρα κατι δεν καταλαβαινω???????? δεν μπορεςι να θελουμε για καθε 3 db στην εξοδο να εχουμε 1db και μετα να το ανεβαζουμε +5db. Α και κατι ακομα,εχεις ακουσει για μια τεχνικη που κανουν στο mastering που λεγεται red book? Σε ευχαριστω πολυ!!\nΕδω προκειται να σου πω πως ο καθε ηχοληπτης και παραγωγος ακολουθει διαφορετικη μεθοδο για την παραγωγη του τελικου κομματιου. Επομενως το να βαλει καποιος 4-5-6-ν κομπρεσορες στη σειρα ειναι καθαρα ενα προσωπικο θεμα που εχει σχεση τοσο με τον ηχο που βγαζει, οσο και με το ποσο καλα ξερει να δουλευει ενα συστημα.\nΟποιαδηποτε αλλη απορια σου για τους Cοmpressors θα τη λυσεις σε ενα παλιο αρθρο μου


Χιμένεθ: Το δεξί πόδι το έχω για να στηρίζομαι - Onsports.gr\nOnsports Team\t13 Φεβρουαρίου 2017, 22:48\nΧιμένεθ: Το δεξί πόδι το έχω για να στηρίζομαι\nΜε χιουμοριστική διάθεση απάντησε ο τεχνικός της ΑΕΚ σε ώτηση για το ποιος θα παίξει δεξί μπακ στον αγώνα κόντρα στον Ολυμπιακό.\nΟ Μανόλο Χιμένεθ είδε τον Ροντρίγκο Γκάλο να αποχωρεί τραυματίας από το παιχνίδι με τον Ηρακλή, ενώ ο Μιχάλης Μπακάκης αποβλήθηκε κι έτσι η ΑΕΚ δεν έχει ποδοσφαιριστή στη θέση του δεξιού οπισθοφύλακα για το επερχόμενο ντέρμπι με τον Ολυμπιακό.\nΟ τεχνικός της Ένωσης ερωτώμενος για το ποιος θα καλύψει τους δύο ποδοσφαιριστές αρκέστηκε στο να απαντήσει «πρέπει να παίξουμε με έντεκα (γέλια), στα τελευταία παιχνίδια δεν τελειώνουμε με έντεκα. Με απασχολεί η κατάσταση αυτή. Πρέπει να παίξουμε έτσι ούτως ώστε να έχουμε ισορροπημένη κατάσταση. Ένα δεξί μπακ θα παίξει σίγουρα».\nΣτη συνέχεια άλλος δημοσιογράφος τον ρώτησε αν μπορεί να αγωνιστεί αυτός και ο Χιμένεθ απάντησε ότι «το δεξί μου πόδι το έχω για στήριγμα».\nΑν μη τι άλλο ο προπονητής της ΑΕΚ διαθέτει χιούμορ, όμως οι αγωνιστικές υποχρεώσεις τρέχουν και ο Ισπανός θα πρέπει λογικά να εμπιστευθεί την θέση στον Βράνιες, που είναι ο μόνος ποδοσφαιριστής του ρόστερ που στο παρελθόν έχει αγωνιστεί στο δεξί άκρο της άμυνας.\nΤελικά σκέφτονταν τον… Ολυμπιακό!\nΑνησυχία στην ΑΕΚ για Γκάλο πριν τον Ολυμπιακό\n7 λεπτά πριν Φοίνικας Νέας Επιδαύρου: Ενίσχυση στον άσο\n36 λεπτά πριν Τέλη Κυκλοφορίας: Τέλος χρόνου για την πληρωμή - Πώς γίνεται η εκτύπωση


Tsotili Blogger: Ήλιος: Πώς να προστατέψετε τα παιδιά\nΉλιος: Πώς να προστατέψετε τα παιδιά\nΟ δυνατός ήλιος του καλοκαιριού έχει σίγουρα πολλές ευεργετικές ιδιότητες. Ωστόσο, εγκυμονεί και πολλούς κινδύνους. Ειδικά τα παιδιά είναι μια ομάδα που χρήζει ιδιαίτερης προσοχής κατά την έκθεση στον ήλιο. Η ειδικευμένη παιδίατρος κ. Μαρία Παπαδάκη εξηγεί παρακάτω τι μπορούν να κάνουν οι γονείς για να προστατέψουν αποτελεσματικά το παιδί από τον δυνατό ήλιο.\nΠότε μπορεί το παιδί να εκτεθεί στον ήλιο\nΣύμφωνα με την κ. Παπαδάκη, οι γονείς ΔΕΝ πρέπει να εκθέτουν καθόλου στον ήλιο μωρά κάτω των 6 μηνών, μιας και το δέρμα τους είναι πολύ ευαίσθητο. Το δέρμα του μωρού δεν έχει τόσα προστατευτικά φίλτρα όσα ενός ενηλίκου οπότε είναι ευκολότερο για τις ηλιακές ακτίνες να διεισδύσουν στα βαθύτερα στρώματα του δέρματος.\nΕάν το παιδάκι είναι μεγαλύτερο των 6 μηνών, τότε μπορεί να βγει στον ήλιο αλλά πάντα με εξαιρετικά μεγάλη προσοχή. Όσον αφορά στις ώρες, είναι σημαντικό το παιδί να βγαίνει στον ήλιο τις πολύ πρωινές ώρες ή αργά το απόγευμα, με άλλα λόγια το διάστημα μεταξύ 11πμ και 4μμ κρίνεται απαγορευτικό. Η κ. Παπαδάκη αναφέρει πως σε γενικές γραμμές το μωρό άνω των 6 μηνών ή το παιδί δεν πρέπει να μένει στον ήλιο πάνω από μία ώρα καθημερινά, ωστόσο διευκρινίζει πως αν το παιδί βρίσκεται στον ήλιο τις πολύ πρωινές ή τις απογευματινές ώρες μετά τις 7μμ τότε μπορεί χωρίς φόβο να απολαύσει για περισσότερη ώρα την παραλία.\nΠοια παιδιά είναι πιο ευαίσθητα\nΗ κ. Παπαδάκη αναφέρει πως όλα τα παιδιά είναι ιδιαίτερα ευαίσθητα στον ήλιο, αλλά υπάρχουν κάποιες κατηγορίες που θέλουν μεγαλύτερη προσοχή. Προστατεύστε, λοιπόν, ακόμα περισσότερο παιδί που:\n- έχει ανοιχτό χρώμα επιδερμίδας\n- έχει κόκκινα ή ξανθά μαλλιά\n- έχει ευαίσθητο δέρμα ή παρουσιάζει ευαισθησία στα μάτια\nΤο σωστό αντηλιακό\nΗ κ. Παπαδάκη αναφέρει πως δεν συνιστάται να εφαρμόζεται αντηλιακό σε μωρά κάτω των 6 μηνών μιας και το δερματάκι είναι πολύ ευαίσθητο και είναι καλό να μην έρχεται σε επαφή με τέτοιες ουσίες. Από εκεί και έπειτα (για μετά τους 6 μήνες δηλαδή) ο γονιός είναι καλό να βρει αντηλιακά κατάλληλα για την κάθε ηλικία του παιδιού.\nΣημαντικό είναι να εφαρμόζετε το αντηλιακό 15 λεπτά πριν το παιδί μπει στην θάλασσα προκειμένου να μπορέσει να απορροφηθεί. Είναι επίσης καλό να επαναλαμβάνετε την εφαρμογή κάθε δύο ώρες, ενώ είναι απαραίτητο να το εφαρμόζετε κάθε φορά αφού έχετε σκουπίσει το παιδί. Αλείφετε με αυτό όλο το σώμα και το πρόσωπο, αποφεύγοντας την περιοχή των ματιών και του στόματος. Εκπαιδεύστε το παιδί να κλείνει τα μάτια του όταν του βάζετε στο πρόσωπο και μην ξεχνάτε την μύτη και τα αυτάκια! Το αντηλιακό πρέπει να είναι υποαλλεργικό και χωρίς άρωμα και πάντα με δείκτη προστασίας τουλάχιστον SPF 20.\n*Να σημειώσουμε ότι το αντηλιακό με δείκτη προστασίας 15 απορροφά το 93% της UVB ενώ με δείκτη 30 απορροφά το 97%. Αντηλιακά με δείκτη 50+ πρακτικά δεν αυξάνουν την προστασία από την ακτινοβολία.\nΕάν πρέπει να βγείτε έξω και δεν μπορείτε να αποφύγετε τον ήλιο, φορέστε τόσο στο μωρό όσο και στο παιδί ένα καπέλο με πλατύ γείσο που να σκεπάζει μέτωπο αλλά και σβέρκο. Προτιμήστε ένα με κορδόνι ή λάστιχο για να σταθεροποιείται καλύτερα.\nΠροτιμήστε τα βαμβακερά ρούχα που είναι κατάλληλα για να κρατήσουν το δέρμα του δροσερό.\nΈνα ζευγάρι γυαλιά ηλίου είναι απαραίτητα για το παιδί άνω των 2 ετών!\nΑν πρόκειται το παιδί να εκτεθεί στον ήλιο για αρκετή ώρα αναζητήστε στην αγορά ρούχα με προστασία ενάντια στις ακτίνες UV, όπως μαγιό, T-shirts και σορτς για μωρά και παιδιά, τα οποία να προφέρουν 40 SPF ή και περισσότερο, ακόμα κι αν βραχούν.\nΠροτιμήστε την πυκνή ύφανση. Αν μπορείτε να δείτε τα δάχτυλά σας μέσα από το ύφασμα, τότε το συγκεκριμένο ρούχο δεν μπορεί να προστατέψει το παιδί σας από τον ήλιο.\nΚαι κάποιες ακόμη σημαντικές συμβουλές για την παραλία\nΣτην παραλία, να είστε πάντοτε εξοπλισμένοι με ομπρέλα ή με μια μικρή τέντα για τον ήλιο.\nΜάθετε τα παιδιά να καταφεύγουν στην σκιά της ομπρέλας όταν παίζουν στην παραλία. Αν η ομπρέλα είναι στημένη μακριά απ' την ακρογιαλιά, την οποία συνήθως προτιμούν τα παιδιά, θα πρέπει να στήσετε μια στο σημείο όπου παίζουν.\nΈχετε πάντα μαζί σας και δίνετε στο παιδί άφθονο νερό, για να προλάβετε τυχόν αφυδάτωση.\nΈχετε πάντα δεύτερο καπέλο στην τσάντα θαλάσσης, γιατί μπορεί το παιδί να χάσει ή να βρέξει το πρώτο.\nΒεβαιωθείτε ότι το καρότσι με το οποίο μεταφέρετε το μωρό σκιάζεται με κουκούλα ή ομπρέλα. Βεβαιωθείτε ότι το καροτσάκι έχει επαρκή προστασία από τον ήλιο και στα πλαϊνά του μέρη.\nΗ κ. Παπαδάκη υπογραμμίζει πως σε γενικές γραμμές όσο λιγότερο εκτεθεί στον ήλιο ένα παιδί σε μικρή ηλικία, τόσο λιγοτερο κίνδυνο έχει να εμφανίσει αργότερα μελανώματα και καρκίνο του δέρματος.


ΜΟΔΑ: Paperbag – The Panhellenic Post\n4 Νοεμβρίου 2018, 8 μήνες ago\nΤο όνομα των paperbag waistpants προέρχεται από το εφέ δεμένης χαρτοσακούλας που δημιουργείται όταν σφίγγουμε τη ζώνη του παντελονιού. Tον φετινό χειμώνα φούστες αλλά και παντελόνια, υφασμάτινα αλλά και δερμάτινα, είναι από τις πιο δυνατές επιλογές.\nΑποτελεί μία τάση που έχουμε δει πολύ τον τελευταίο καιρό,αυτά τα ρούχα, θα γίνουν ένα από τα πιο σημαντικά σας όπλα, αν θέλετε να εξαφανίσετε την ενοχλητική περιφέρεια και να κάνετε το σώμα σας να φαίνεται πολύ πιο αρμονικό.\nΜε το δέσιμο αυτό στη μέση πετυχαίνετε η μέση σας να δείχνει πιο λεπτή, κάνει τα πόδια να δείχνουν ψηλότερα και βέβαια το αποτέλεσμα είναι cool και κερδίζετε έξτρα πόντους κομψότητας. Συνδυάστε την ψηλόμεση oversized παντελόνα με ένα στενό T-Shirt ή ένα bodysuit και κάντε τη διαφορά.\nΔιαλέξτε το στυλ που σας ταιριάζει περισσότερο κερδίστε τις εντυπώσεις.


Γαλλικά Rafale αντί για γερμανικά Eurofighter… και πομφόλυγες από FAZ | Defence-point.gr\nΓαλλικά Rafale αντί για γερμανικά Eurofighter… και πομφόλυγες από FAZ\nnewsroom | 15/09/2020 11:23\nΣτην αγορά Rafale από την Ελλάδα αναφέρεται η Frankfurter Allgemeine Zeitung και σχολιάζει: «Τα μαχητικά αεροσκάφη Rafale, που για πολύ καιρό πετούσαν μόνο για τη γαλλική πολεμική αεροπορία, δεν προκαλούν πια γέλια. Η πώλησή τους σε χώρες όπως η Αίγυπτος, το Κατάρ και η Ινδία έβαλε τέλος σε πολλές κριτικές. Μετά και την παραγγελία των αεροσκαφών από την Ελλάδα η εταιρεία παραγωγής Dassault μπορεί πλέον να καυχιέται για μία ακόμη παραγγελία από την ΕΕ και το ΝΑΤΟ.\nΈνα είναι σίγουρο: οι Έλληνες παραγγέλνουν πολεμικό εξοπλισμό από την Γαλλία από τη δεκαετία του 70, με την τελευταία να αποτελεί γεωπολιτικό σύμμαχο της Ελλάδας στην περιοχή. Πρόσφατα η Γαλλία έσπευσε εγκάρδια να υποστηρίξει την Ελλάδα στη διαμάχη με την Τουρκία για τους φυσικούς πόρους. Από την άποψη αυτή, η εν λόγω παραγγελία δεν αποτελεί έκπληξη. Απλά δείχνει ότι η αγορά των πολεμικών αεροσκαφών είναι μέρος της πολιτικής.\nΗ Γερμανία δεν είναι σε θέση με τα Eurofighter να ανταγωνιστεί την γαλλική διπλωματία των κανονιοφόρων. Οι Γερμανοί πρέπει να ελπίζουν σε διαφανείς διαδικασίες στις εξαγωγές όπλων, στις οποίες θα υπερέχει τελικά το καλύτερο προϊόν. Ενδιαφέρον έχει η ερώτηση με ποια κριτήρια θα γίνονται στο μέλλον οι εξαγωγές, όταν σε λίγα χρόνια Γερμανοί και Γάλλοι θα θέλουν να πουλήσουν το νέας γενιάς μαχητικό FCA, το οποίο κατασκευάζουν από κοινού οι δύο χώρες”.\nTags: FAZ Frankfurter Allgemeine Zeitung, ΕΛΛΑΔΑ RAFALE, ΕΛΛΑΔΑ ΓΑΛΛΙΑ ΤΟΥΡΚΙΑ, ΕΛΛΑΔΑ ΓΕΡΜΑΝΙΑ EUROFIGHTER, ΕΛΛΑΔΑ ΓΕΡΜΑΝΙΑ ΤΟΥΡΚΙΑ